Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le sláinte ainmhithe /* COM/2013/0260 final - 2013/0136 (COD) */





MEABHRÁN MÍNIÚCHÁIN 1. BONN CIRT AGUS CUSPÓIR Ábhar imní do gach saoránach Eorpach is ea sláinte ainmhithe. Eascraíonn an imní sin as gnéithe amhail an tsláinte phoiblí, sábháilteacht bia, agus slándáil bia, a bhfuil baint acu le sláinte ainmhithe. Eascraíonn sí freisin as na costais eacnamaíocha a mbíonn ráigeanna galair ainmhithe ina gcúis leo uaireanta agus as cúrsaí leasa ainmhithe, lena n‑áirítear an tionchar a bhíonn ag bearta rialaithe galar ar leas ainmhithe. Ag an am céanna, is léiriú é an togra seo ar thosaíochtaí na Rialála Cliste[1] mar go ndéanann sé iarracht an creat dlí reatha a shimpliú agus tugann sé aird freisin ar ionchais na bpáirtithe leasmhara go laghdófaí na hualaí riaracháin. Ina theannta sin, léiríonn sé tosaíochtaí an Choimisiúin, amhail cuspóir an fháis chliste atá sa straitéis Eoraip 2020[2] mar go dtugann sé tacaíocht don earnáil an teacht aniar atá inti a neartú trí bhearta gníomhacha coisctheacha agus trí bhainistíocht riosca níos solúbtha. Anailís ar an bhFadhb I gcreat reatha reachtaíochta sláinte ainmhithe an AE tá beagnach 50 treoir agus rialachán den reachtaíocht phríomha agus thart ar 400 píosa den reachtaíocht thánaisteach. Glacadh cuid acu sin chomh luath le 1964. Sheol an Coimisiún meastóireacht sheachtrach in 2004 le hathbhreithniú críochnúil a dhéanamh ar thorthaí ghníomhaíocht an AE i leith sláinte ainmhithe, rud a thug Straitéis nua um Shláinte Ainmhithe in 2007. Meascán de imthosca a d’fhág go raibh sé riachtanach ár mbeartas a athmheas:  Rinneadh príomheilimintí an bheartais atá ann a dhréachtú, den chuid Is mó, idir 1988 agus 1995 nuair ba Chomhphobal de dhá Bhallstát déag fós sinn;  Tá dúshláin nua tagtha chun cinn. Tá galair a bhí anaithnid deich mbliana ó shin tagtha ar an saol, agus galair eile, amhail an galar crúibe is béil, gormtheanga agus an fliú éanúil, thug siad dúshláin nua le déanaí, agus chuir siad i gcuimhne dúinn gur rioscaí an‑tromchúiseach fós iad.  Tháinig athrú ó bhonn ar dhálaí trádála freisin, agus méadú mór ar thrádáil in ainmhithe agus i dtáirgí ainmhithe, laistigh den AE agus le tríú tíortha araon; agus  Tháinig forás suntasach ar an eolaíocht, an teicneolaíocht agus ar ár gcreat institiúideach. Aimsíodh roinnt fadhbanna i ndáil leis an reachtaíocht atá ann. Baineann roinnt acu leis an gcur chuige ginearálta beartais, .i.: – Ardchastacht Bheartas reatha an Chomhphobail i leith Sláinte Ainmhithe (CAHP) – Straitéis fhoriomlán a bheith in easnamh – Ní leor an fócas ar chosc galar, agus go háirithe an fócas ar an ngá le breis bithshlándála. Bhain fadhbanna eile le feidhmiú na reachtaíochta atá ann cheana, go háirithe: – Saincheisteanna a bhaineann le trádáil laistigh den Aontas in ainmhithe beo. Ceartaítear na fadhbanna ginearálta agus sonracha sa dlí seo, sin nó ceartófar iad sna gníomhartha tarmligthe agus cur chun feidhme. Cuspóirí an togra Is é an Dlí i ndáil le Sláinte Ainmhithe an creat dlí a thacaíonn leis an Straitéis um Shláinte Ainmhithe don AE, a foilsíodh in 2007. Is iad seo a leanas na cuspóirí ginearálta mar atá siad leagtha amach sa Straitéis:  leibhéal ard sláinte poiblí agus sábháilteachta bia a áirithiú trí mhinicíocht na rioscaí bitheolaíochta agus ceimiceacha don duine a íoslaghdú;  sláinte ainmhithe a chur chun cinn trí mhinicíocht na ngalar ainmhithe a chosc / a laghdú, agus tacú le feirmeoireacht agus le geilleagar na tuaithe;  feabhas a chur ar fhás eacnamaíoch/comhtháthú/iomaíochas trí shaorchúrsaíocht earraí agus gluaiseachtaí comhréireacha ainmhithe a áirithiú;  cleachtais feirmeoireachta agus leas ainmhithe a chur chun cinn lena gcoisctear bagairtí a bhaineann le sláinte ainmhithe agus lena laghdaítear an tionchar ar an gcomhshaol, rud a thacaíonn le Straitéis an AE um Fhorbairt Inbhuanaithe. Is iad seo a leanas cuspóirí sonracha an dlí seo i ndáil le Sláinte Ainmhithe:  creat rialála aonair, simplithe, trédhearcach, soiléir a bhunú a leagfaidh amach cuspóirí, raon feidhme agus prionsabail na hidirghabhála rialála go córasach; bunaithe ar dhea-rialachas agus i gcomhréir le caighdeáin idirnáisiúnta (e.g. OIE); a dhíreoidh ar bhearta coisctheacha fadtéarmacha agus i gcomhar leis na páirtithe leasmhara ábhartha uile;  prionsabail ghinearálta uileghabhálacha a thabhairt isteach a cheadóidh creat simplithe dlí d'fhonn a bheith ullamh le haghaidh dúshlán nua, .i.e. chun freagairt mhear a chumasú i gcás galar atá ag teacht chun cinn; agus an caighdeán céanna freagartha a chinntiú freisin mar a fhoráiltear i reachtaíocht reatha;  comhsheasmhacht a chinntiú idir na prionsabail chothrománacha sa reachtaíocht i réimse na sláinte ainmhithe, an leasa ainmhithe agus na sábháilteachta bia, chomh maith le beartais AE níos ginearálta maidir le hathrú aeráide, an comhbheartas talmhaíochta agus inbhuanaitheacht;  an tionchar a bhíonn ag galair ainmhithe ar shláinte an phobail agus sláinte ainmhithe, leas ainmhithe, an geilleagar agus an tsochaí a laghdú a mhéid is féidir trí chur leis an bhfeasacht faoi ghalair, le hullmhacht, le faireachas agus le córais um fhreagairt éigeandála ar an leibhéal náisiúnta agus AE;  feidhmiú rianúil mhargadh inmheánach na n‑ainmhithe agus táirgí ainmhithe a áirithiú, maille le leibhéal ard cosanta sláinte ainmhithe agus shláinte an phobail agus tacú le cuspóirí Eoraip 2020. Is iad seo a leanas cuspóirí oibríocha an dlí seo i ndáil le Sláinte Ainmhithe:  an cur chuige nua coscthiomáinte, atá dírithe ar dhreasachtaí, a chomhtháthú i gcroílár an bheartais sláinte ainmhithe;  foráil a dhéanamh maidir le dáileadh soiléir agus cothrom na ról agus na bhfreagrachtaí idir údaráis inniúla, institiúidí an AE, an earnáil feirmeoireachta, úinéirí ainmhithe agus daoine eile;  catagóiriú galar a thabhairt isteach mar bhonn d'idirghabháil an AE;  foráil a dhéanamh maidir le sásraí éifeachtacha le freagairt go tapa do theagmhais galair, lena n‑áirítear dúshláin nua, amhail galair atá ag teacht chun cinn;  ullmhacht éifeachtach éigeandála agus luathfhreagairt éifeachtach ar ghalair ainmhithe agus zónóisí a áirithiú, lena n‑áirítear úsáid vacsaíní mar is cuí;  nósanna imeachta simplithe a thabhairt isteach aon uair is féidir ar chúiseanna teicniúla agus eile, ag cur sainiúlacht na bhfeirmeoirí beaga agus micreaghnólachtaí san áireamh agus scaoileadh le hualaí riaracháin agus costais nach bhfuil gá leo, aon uair is féidir;  a áirithiú go mbeidh go leor solúbthachta sa chreat nua dlí chun é a chur in oiriúint go réidh d'fhorbairtí eolaíocha agus teicneolaíocha feasta;  an baol go gcuirfí isteach ar thrádáil a laghdú trí leibhéal cuí cóineasaithe a lorg le caighdeáin idirnáisiúnta ábhartha, agus tiomantas daingean do chaighdeáin arda sláinte ainmhithe a áirithiú. 2. COMHTHÉACS DLÍ Bunús dlí Is iad Airteagail 43, 114 agus 168 den Chonradh ar Fheidhmiú an Aontais Eorpaigh (CFAE) an bunús dlí le bearta reachtacha an AE i ndáil le sláinte ainmhithe ar fáil, mar is cuid riachtanach de na beartais talmhaíochta, sláinte poiblí agus cosanta tomhaltóirí, trádála agus an mhargaidh aonair iad. – Is é Airteagal 43 an bunús dlí le bearta reachtacha an AE maidir leis an gComhbheartas Talmaíochta. An t‑Airteagal sin freisin atá mar bhonn leis an reachtaíocht tréidliachta mar go meastar, ó thaobh dlí de, go bhfuil an CAHP ina chuid den Chomhbheartas Talmhaíochta, agus is iad na nósanna imeachta céanna reachtaíochta agus riaracháin atá i bhfeidhm ina leith. – Is é Airteagal 114 an bunús dlí le haghaidh bhunú agus oibriú an mhargaidh inmheánaigh agus le haghaidh chomhfhogasú na bhforálacha atá leagtha síos de réir dlí, nó i mbearta rialacháin nó riaracháin i ndáil leis sin. – Airteagal 168 maidir le cosaint sláinte, tagraíonn sé do chosaint shláinte an duine ar gach cúis a d'fhéadfadh dochar a dhéanamh di, lena n‑áirítear gach cúis a bhaineann le sláinte ainmhithe. Fairis sin, rinneadh bearta tréidliachta a bhí dírithe ar an tsláinte phoiblí a chosaint a ghlacadh freisin faoin nós imeachta comhchinnteoireachta mar thoradh ar an Airteagal seo." Comhsheasmhacht le beartais eile de chuid an Aontais Tá ceangal gníomhach ag an reachtaíocht seo i ndáil le sláinte ainmhithe leis an gcreat dlíthiúil maidir le leas ainmhithe, sábháilteacht bia, sláinte phoiblí, cothú ainmhithe, táirgí íocshláinte tréidliachta, cosaint an chomhshaoil, rialuithe oifigiúla, an Comhbheartas Iascaigh (CBI) agus an Comhbheartas Talmhaíochta (CBT). Gaol le tograí eile sa phacáiste Tá an togra seo ina chuid de phacáiste de cheithre athbhreithniú a bhaineann le sláinte ainmhithe, sláinte plandaí, cáilíocht ábhar plandaí atáirgthe agus rialuithe oifigiúla plandaí, ainmhithe, bia agus beatha. Fágann an t‑athbhreithniú ar an rialachán maidir le rialuithe oifigiúla gur comhsheasmhaí is féidir na rialuithe oifigiúla sin a chur i bhfeidhm, chun sláinte ainmhithe a chosaint agus nasc níos comhleanúnaí a dhéanamh le rialáil sláinte ainmhithe. 3. COIMHDEACHT AGUS COMHRÉIREACHT Coimhdeacht Ní hamháin go dtugann sláinte mhaith ainmhithe sochair phríobháideacha d’úinéirí ainmhithe ach tá leas an phobail agus sochair níos ginearálta i gceist freisin. Ciallaíonn tógálacht a lán galar ainmhithe gur mó an tairbhe a bhaineann le cur chuige coiteann, seachas sraith gníomhaíochtaí aonair. Tá glacadh forleathan leis gur luachmhaire cur chuige comhchuibhithe ón AE, agus chabhraigh sé sin ualach riaracháin ar oibreoirí, trádálaithe, tréidlianna agus tionscail a bhaineann le tréidliacht a laghdú. Bhí ról lárnach aige i mbunú an mhargaidh aonair, le trádáil laistigh den AE in ainmhithe agus i dtáirgí ainmhithe (feoil, bainne, etc.) a éascú trí dhálaí comhchuibhithe sláinte ainmhithe a bhunú agus rath an CBT a chur chun cinn. Buntáistí na rialacha comhchuibhithe le galair ainmhithe ar leibhéal an AE a chosc, a rialú, a fhógairt, agus a dhíothú, léiríodh iad le linn ráigeanna galair ainmhithe le blianta beaga anuas. Thaispeáin an fhreagairt ar na géarchéimeanna sin cumas an AE freagairt thapa a thabhairt, le leathadh na ngalar a theorannú agus a dtionchar a íoslaghdú. Tharla sé sin den chuid Is mó a bhuí leis an gcur chuige comhchuibhithe i leith rialú galar, lena n‑áirítear cúiteamh airgeadais a thabhairt i leith na gcaillteanas ar fheirmeacha de dheasca beart le galair a dhíothú. Chomh maith leis sin, agus gné an mhargaidh aonair á chur san áireamh, d'fhéadfadh teip galar a rialú i mBallstát amháin, difear mór a dhéanamh do stádas sláinte an Aontais agus a acmhainn onnmhairithe a chur i mbaol. I bhfianaise na n‑eilimintí éagsúla sin, tá bonn cirt le gníomhaíocht an AE, mar gur léir nach féidir le Ballstáit é seo a bhaint amach go sásúil ag gníomhú ina n‑aonar dóibh agus gurb éifeachtaí agus gurb éifeachtúla a bhainfeadh an AE cur chuige comhsheasmhach amach. Comhréireacht Bunaíonn an Dlí i ndáil le Sláinte Ainmhithe creat ginearálta le haghaidh galair ainmhithe a rialú, a chosc agus a dhíothú. Tá an creat fothaithe ar rialacha atá bunaithe ar thorthaí, seachnaíonn sé saintreoracha iomarcacha, agus fágann sé spás le haghaidh Ballstát le rialáil a dhéanamh nó le reachtaíocht níos mionsonraithe a leagan amach nuair is gá, rud a thugann an tsolúbthacht le rialacha a oiriúnú do chúinsí náisiúnta, réigiúnacha nó áitiúla. Os a choinne sin, ní mór leibhéal áirithe mionsonrachta agus cruinnis a áirithiú i rialacha maidir le trádáil le go laghdófar ar an mbaol go mbeadh cleachtais dhifriúla i bhfeidhm ag oibreoirí agus ag údaráis inniúla agus go dtarlódh saobhadh ina dhiaidh sin ar an iomaíocht nó, b'fhéidir, an baol go laghdófaí comhchuibheas an chur chuige chun dul i ngleic le galair. Dá bhrí sin, féachann an Dlí i ndáil le Sláinte Ainmhithe le cothromaíocht a bhaint amach idir ghníomhaíocht chomhréireach agus gníomhaíocht riachtanach. 4. COMHAIRLIÚCHÁIN LE PÁIRTITHE LEASMHARA AGUS MEASÚNUITHE TIONCHAIR Nós imeachta comhairliúcháin. Toradh is ea an Dlí seo i ndáil le Sláinte Ainmhithe ar shraith fhada anailísí. In 2004, sheol an Coimisiún meastóireacht neamhspleách chun measúnú a dhéanamh ar fheidhmíocht Bheartas Sláinte Ainmhithe an Chomhphobail (CAHP)[3] le deich mbliana roimhe sin agus a chomhsheasmhacht le hidirghabhálacha beartais eile an AE. Ba é an aidhm gnéithe den CAHP a aithint, sin gnéithe a d'fhéadfaí a fheabhsú a thuilleadh agus roghanna a mholadh leis na feabhsuithe sin a bhaint amach. I measc nithe eile, moladh sa mheastóireacht ar CAHP go bhforbrófaí straitéis amháin do shláinte ainmhithe chun cosc a chur ar fhorbairt beartais atá róscaipthe nó a thagann as géarchéimeanna. Straitéis an AE um Shláinte Ainmhithe 2007‑2013 (AHS) "Is fearr cosc ná leigheas" an toradh a bhí ar an meastóireacht sin[4]. Sa Straitéis sin foráiltear go nglacfar "creat rialála aonair do shláinte ainmhithe agus go ndíreofar níos mó ar dhreasachtaí ná ar phionóis, i gcomhréir le beartais eile an AE agus le caighdeáin idirnáisiúnta" agus a "shaineoidh agus a chomhtháthóidh prionsabail agus ceanglais chomhchoiteanna atá sa reachtaíocht cheana". Ina bhfreagairt ar an Teachtaireacht ón gCoimisiún maidir leis an Straitéis nua, d'fháiltigh Parlaimint na hEorpa[5], an Chomhairle[6] agus an Coiste Eacnamaíoch agus Sóisialta[7] roimh an tionscnamh seo. Ina dhiaidh sin, dhearbhaigh an Plean Gníomhaíochta do chur chun feidhme na Straitéise[8] gurb é "an príomhchuspóir atá ag an Straitéis Dlí AE i ndáil le Sláinte Ainmhithe a fhorbairt". Ó thús an phróisis, bhí dlúthpháirt agus ról ríthábhachtach ag na príomhpháirtithe leasmhara, Údaráis Inniúla, na Ballstáit, eagraíochtaí idirnáisiúnta agus comhpháirtithe trádála sa phlé. Ina theannta sin, i gcomhréir le caighdeáin an Choimisiúin le haghaidh comhairliúcháin, chuathas i gcomhairle roinnt uaireanta le páirtithe leasmhara eacnamaíocha agus sóisialta, mar shampla cumainn Eorpacha a bhfuil suim acu i sláinte agus leas ainmhithe, agus leis an bpobal. 5. EILIMINTÍ AN TOGRA CUID I Rialacha ginearálta Leagann an Dlí i ndáil le Sláinte Ainmhithe amach na prionsabail ghinearálta le haghaidh dea-shláinte ainmhithe i reachtaíocht an AE. Tugann sé le chéile bearta sláinte ainmhithe d'ainmhithe talún agus uisceacha. Forálann Cuid I freisin go dtabharfar tosaíocht do na galair ar dócha go mbeadh tionchar suntasach acu, agus iad a liostú. Den chéad uair, beifear in ann acmhainní an Aontais a chur in ord tosaíochta go córasach ar bhonn eolaíoch agus fianaise. Leagtar síos go sainráite den chéad uair freagrachtaí na ngníomhaithe éagsúla uile a bhfuil ról lárnach acu le sláinte ainmhithe a chosaint, mar shampla oibreoirí, tréidlianna, agus coimeádaithe peataí. Go háirithe, ní mór d'oibreoirí agus gairmithe ainmhithe eolas bunúsach a chur ar shláinte ainmhithe agus nithe gaolmhara. Cuid II: Fógra, Faireachas, Cláir um Dhíothú, Saoirse ó Ghalair I gCuid II soiléirítear na freagrachtaí maidir le fógra a thabhairt agus faireachas a dhéanamh, lena n‑áirítear cuairteanna sláinte ainmhithe. Soiléiríonn sé róil na n‑oibreoirí, na n‑údarás inniúil agus daoine eile maidir le faireachas a dhéananmh ar staid sláinte na n‑ainmhithe san Aontas. Ceadaíonn an córas nua úsáid níos fearr a bhaint as na sineirgí idir an faireachas a dhéanann gníomhaithe éagsúla sa réimse chun a chinntiú go mbainfear amach an úsáid is éifeachtaí agus is costéifeachtúla as na hacmhainní faireachais. Príomhathrú eile anseo is ea gur forleithne anois is féidir deighleoga a úsáid, nach gceadaítear faoi láthair ach amháin maidir le bearta a bhaineann le Fliú Éanúil agus le dobharshaothrú. Tugann sé sin níos mó solúbthachta isteach i mbearta rialaithe galar, lena n‑áirítear go bhféadfar leanúint le gluaiseachtaí agus trádáil i gcúinsí áirithe, arna meas ó thaobh rioscaí. Cuid III: Ullmhacht do Ghalair, Feasacht faoi Ghalair agus Rialú Galar Faoi Chuid III, leantar den cheangal atá ar na Ballstáit pleananna teagmhasacha a tharraingt suas chun déileáil le galair áirithe, agus a gcur chun feidhme a chleachtadh. Tá an creat rialála le haghaidh vacsaínithe ar fáil anois go sainráite agus go comhleanúnach. Leagadh síos na rialacha maidir le húsáid banc antaiginí, vacsaíní agus imoibrithe. Leagtar síos rialacha maidir le bearta rialaithe a bheidh le glacadh i gcás amhrais nó ráigeanna deimhnithe de ghalair áirithe, agus is beag athrú atá ar an gcóras atá ann cheana féin, a mheastar a bheith ag obair go maith. Cuid IV: Ceanglais maidir le Clárú, Faomhadh, Inrianaitheacht agus Gluiseachtaí Roinntear Cuid IV faoi thrí theideal, agus tá rialacha ar leith le haghaidh ainmhithe talún, ainmhithe uisceacha, agus ainmhithe eile. Is gá iad a bhreithniú ar leithligh i ngeall ar a modhanna táirgthe éagsúla agus a n‑eipidéimeolaíocht. Na teidil atá ag déileáil le hainmhithe uisceacha agus talún, leagann siad síos bearta a chabhróidh le hainmhithe agus a mbunaíochtaí a aithint agus a rianú. Tá an‑tábhacht le hinrianaitheacht ainmhithe le linn ráige galair ionas go dtuigfear eipidéimeolaíocht an ghalair agus gur fearr is féidir é a rialú. De réir na dteideal sin, féadfar níos mó ainmhithe a chlárú agus a rianú go leictreonach, rud a thacóidh le simplíocht agus rialáil níos fearr, agus a laghdóidh an t‑ualach riaracháin trí úsáid a bhaint as teicneolaíocht. Ní thugtar isteach tríú teideal maidir le hainmhithe eile ach amháin maidir le foráil amach anseo, má thagann ann do bhagairtí nua i ndáil leis na hainmhithe sin. CUID V Teacht isteach san Aontas agus Onnmhairiú Leagann Cuid V síos na caighdeáin agus na ceanglais le haghaidh tríú tíortha le linn dóibh ainmhithe, táirgí geirmeacha, táirgí de bhunadh ainmhíoch agus ábhar eile a d'fhéadfadh galair ainmhithe a tharchur a sheoladh isteach san Aontas, d'fhonn cosc a chur ar ghalair a bheith á dtabhairt isteach. Leagann sé amach freisin na ceanglais le haghaidh onnmhairiú. Níl aon athruithe praiticiúla beartaithe ar an reachtaíocht atá ann cheana, a mheastar a bheith ag feidhmiú go maith. Cuid VI: Bearta éigeandála Tá bearta éigeandála ina gcuid ríthábhachtach de bhainistíocht galar. I gCuid VI, leagtar síos na nósanna imeachta atá le leanúint i gcás éigeandála, chun freagairt thapa, chomhsheasmhach ón Aontas a áirithiú. Níl ach beagán athruithe praiticiúla beartaithe ar an reachtaíocht atá ann cheana, a mheastar a bheith ag feidhmiú go han‑mhaith. Cuid VII: Forálacha Críochnaitheacha agus Idirthréimhseacha Leagann na forálacha deiridh agus idirthréimhseacha amach na forálacha náisiúnta, na coinníollacha le gníomhartha tarmligthe, gníomhartha aisghairthe, agus forálacha riachtanacha eile dlí a ghlacadh. 6. IMPLEACHTAÍ BUISÉADACHA Níl aon impleacht ag an togra seo a chruthódh caiteachas breise nach bhfuil san áireamh cheana féin i ráiteas airgeadais an chreata choitinn airgeadais maidir leis an slabhra bia, sláinte agus leas ainmhithe, agus maidir le sláinte plandaí agus ábhar atáirgthe plandaí. 2013/0136 (COD) Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le sláinte ainmhithe TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(2) Airteagal 114(3) agus Airteagal 168(4)(b) de, Ag féachaint don togra ón gCoimisiún Eorpach, Tar éis an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa[9], Ag féachaint don tuairim ó Choiste na Réigiún[10], Ag gníomhú dóibh i gcomhréir leis an ngnáthnós imeachta reachtach, De bharr an méid seo a leanas: (1) Féadfaidh tionchar millteach a bheith ag galair in‑tarchurtha ainmhithe agus ag na bearta is gá leis na galair sin a rialú d'ainmhithe aonair, ar dhaonraí ainmhithe, ar choimeádaithe ainmhithe agus ar an ngeilleagar. (2) Mar is léir ón taithí a fuarthas le déanaí, féadfaidh galair in‑tarchurtha ainmhithe tionchar suntasach a imirt ar shláinte phoiblí, mar a tharla i gcás an fhliú éanúil agus salmonella. (3) Sa bhreis air sin, is féidir éifeachtaí idirghníomhacha díobhálacha a bhreathnú i ndáil le bithéagsúlacht, athrú aeráide agus gnéithe comhshaoil eile. Féadfaidh athrú aeráide tionchar a imirt ar theacht chun cinn galar nua, leitheadúlacht galar atá ann cheana agus dáileadh geografach oibreán agus veicteoirí galar, lena n‑áirítear na cinn a dhéanann difear don fhiadhúlra. (4) Le hardchaighdeáin sláinte ainmhithe agus sláinte poiblí a áirithiú san Aontas, forbairt réasúnta na n‑earnálacha talmhaíochta agus dobharshaothraithe agus chun táirgiúlacht a mhéadú, ba cheart rialacha i dáil le sláinte ainmhithe a leagan síos ar leibhéal an Aontais. Tá gá leis na rialacha sin, inter alia, le rannchuidiú le comhlánú an mhargaidh inmheánaigh, agus le leathadh galar infhabhtaíoch a sheachaint. (5) Is éard atá i reachtaíocht reatha an Aontais maidir le sláinte ainmhithe sraith bunghníomhartha nasctha idirghaolmhara ina leagtar síos rialacha maidir le sláinte ainmhithe a bhfuil feidhm acu maidir le trádáil laistigh den Aontas, teacht isteach ainmhithe agus táirgí san Aontas, díothú galar, rialuithe tréidliachta, fógra a thabhairt i leith galar agus tacaíocht airgeadais i ndáil le speicis éagsúla ainmhithe, ach tá creat dlíthiúil uileghabhálach lena dtabharfaí prionsabail chomhchuibhithe ar fud na hearnála de dhíth. (6) I Straitéis an Aontais um Shláinte Ainmhithe (2007-2013) moltar 'gur fearr cosc ná leigheas’ agus ghlac an Coimisiún é dTeachtaireacht uaidh an 19 Meán Fómhair 2007 chuig Parlaimint na hEorpa, an Chomhairle, Coiste Eacnamaíoch agus Sóisialta na hEorpa agus Coiste na Réigiún[11]. Is é is aidhm leis díriú níos mó ar bhearta coisctheacha, faireachas ar ghalair, rialú galar agus taighde orthu, le ráta tarlaithe galar ainmhithe a laghdú agus le tionchar na ráigeanna a íoslaghdú nuair a tharlaíonn siad. Moltar leis ‘creat rialúcháin aonair simplithe do shláinte ainmhithe’ a ghlacadh lena n‑iarrtar comhfhogasú le caighdeáin idirnáisiúnta a bhaint amach agus tiomantas docht i ndáil le hardchaighdeáin sláinte ainmhithe á áirithiú ag an am céanna. (7) Is é aidhm an Rialacháin seo na gealltanais agus na físeanna dá bhforáiltear sa Straitéis sin um Shláinte Ainmhithe, lena n‑áirítear prionsabal ‘na Sláinte aonair’ a chur chun feidhme, agus an creat dlíthiúil le haghaidh comhbheartais sláinte ainmhithe don AE a chomhdhlúthú, trí bhíthin creat rialúcháin solúbtha simplithe aonair do shláinte ainmhithe. (8) Féadfar raon leathan galar ionfhabhtaíoch nó neamh‑ionfhabhtaíoch a bheith ar ainmhithe. Is féidir roinnt mhaith galar a chóireáil, agus ní bheidh tionchar acu ach ar an ainmhí aonair lena mbaineann ná ní leathfaidh siad go hainmhithe nó daoine eile. Ar an taobh eile, féadfaidh galair in‑tarchurtha tionchar níos leithne a bheith acu ar shláinte ainmhithe nó ar shláinte phoiblí agus braithfear na héifeachtaí i measc an phobail. Ba cheart na rialacha maidir le sláinte ainmhithe atá leagtha síos sa Rialachán seo a theorannú do na galair sin is deireanaí a luaitear. (9) Agus na rialacha sin maidir le sláinte ainmhithe á leagan síos tá sé fíor‑riachtanach go gcuirfear an nasc idir sláinte ainmhithe agus sláinte phoiblí, an comhshaol, sábháilteacht bia agus beatha, leas ainmhithe, slándáil bia agus gnéithe eacnamaíocha, sóisialta agus cultúrtha san áireamh. (10) Rinne Cinneadh 94/800/CE ón gComhairle an 22 Nollaig 1994 maidir le tabhairt i gcrích, thar ceann an Chomhphobail Eorpaigh, i dtaca le hábhair laistigh dá inniúlacht, na gcomhaontuithe ar thángthas orthu i mBabhta Uragua den chaibidlíocht iltaobhach (1986-1994)[12], an Comhaontú lena mbunaítear an Eagraíocht Dhomhanda Trádála (EDT) a fhormheas thar ceann an Chomhphobail Eorpaigh mar a bhí, i ndáil leis an gcion sin de na hábhair a thagann faoina inniúlacht, mar aon leis na Comhaontuithe atá leagtha amach in Iarscríbhinn 1, Iarscríbhinn 2 agus Iarscríbhinn 3 a ghabhann leis an gComhaontú sin lena n‑áirítear an Comhaontú maidir le Bearta Sláintíochta agus Fíteashláintíochta a chur i bhfeidhm (Comhaontú SPS). Leis an gComhaontú SPS rialáiltear úsáid na mbeart is gá chun beatha nó sláinte an duine, ainmhithe nó plandaí a chosaint ionas ach ndéanfar idirdhealú go treallach nó gan bonn údair idir comhaltaí an EDT. Má tá caighdeáin ann, ceanglaítear iad a úsáid mar bhonn. Mar sin féin, tá sé de cheart ag na comhaltaí a gcaighdeáin ábhartha féin a leagan amach ar an gcoinníoll go mbeidh na caighdeáin sin bunaithe ar fhianaise eolaíoch. (11) Maidir le sláinte ainmhithe tagraíonn Comhaontú SPS do chaighdeáin na hEagraíochta Domhanda um Shláinte Ainmhithe (OIE) i ndáil le coinníollacha do shláinte ainmhithe do thrádáil idirnáisiúnta. Leis an riosca go gcuirfí isteach ar thrádáil a laghdú, ba cheart díriú ar leibhéal iomchuí cóineasaithe le caighdeáin an OIE i mbearta an AE maidir le sláinte ainmhithe. (12) In imthosca ar leith i gcás ina bhfuil riosca suntasach do shláinte ainmhithe nó do shláinte phoiblí ach go bhfuil éiginnteacht eolaíoch ann i gcónaí, le hAirteagal 5(7) de Chomhaontú SPS a ndearnadh forléiriú air sa Teachtaireacht ón gCoimisiún an 2 Feabhra 2000 maidir leis an bprionsabal réamhchúramach[13], ceadaítear do chomhalta an chomhaontaithe sin bearta sealadacha a ghlacadh ar bhonn na fáisnéis ábhartha atá ar fáil. Sna himthosca sin, ceanglaítear ar chomhalta an EDT an fhaisnéis bhreise a fháil le haghaidh measúnú níos oibiachtúla ar an riosca agus an beart a athbhreithniú dá réir laistigh de thréimhse réasúnta. (13) Ba cheart an measúnú riosca, a nglactar na bearta faoin Rialachán seo ar a bhonn, a bheith bunaithe ar an bhfianaise eolaíoch atá ar fáil agus ba cheart tabhairt faoi ar bhealach neamhspleách, oibiachtúil agus trédhearcach. Ba cheart a chur san áireamh go cuí freisin tuairimí an Udaráis Eorpaigh um Shábháilteacht Bhia a bunaíodh le hAirteagal 22(1) de Rialachán (CE) Uimh. 178/2002 ó Pharlaimint na hEorpa agus an Chomhairle an 28 Eanáir 2002 lena leagtar síos prionsabail agus ceanglais ghinearálta dhlí an bhia, lena mbunaítear an tÚdarás Eorpach um Shábháilteacht Bhia agus lena leagtar síos nósanna imeachta i gcúrsaí sábháilteachta bia[14]. (14) I Rialachán (CE) Uimh. 1069/2009 ó Pharlaimint na hEorpa agus ón gComhairle an 21 Deireadh Fómhair 2009 lena leagtar síos rialacha sláinte maidir le seachtháirgí ainmhithe agus táirgí díorthaithe nach bhfuil ceaptha mar bhia don duine agus lena n‑aisghairtear Rialachán (CE) Uimh. 1774/2002 (Rialachán maidir le seachtháirgí ainmhithe)[15] leagtar síos rialacha maidir le sláinte ainmhithe agus sláinte phoiblí araon do sheachtháirgí agus táirgí díorthaithe áirithe ainmhithe chun rioscaí do shláinte ainmhithe agus sláinte phoiblí a thagann as na táirgí sin a íoslaghdú, agus go háirithe chun sábháilteacht an bhiashlabhra agus an bheathashlabhra a chosaint. Le haon fhorluí le reachtaíocht an Aontais a sheachaint, ba cheart feidhm a bheith ag an Rialachán seo maidir le seachtháirgí agus táirgí díorthaithe ainmhithe agus iadsan amháin i gcás nach bhfuil rialacha sonracha leagtha síos i Rialachán (CE) Uimh. 1069/2009, agus i gcás lena mbaineann riosca do shláinte ainmhithe. Mar shampla, i Rialachán (CE) Uimh. 1069/2009 ní rialáiltear conas seachtháirgí ná táirgí díorthaithe ainmhithe a láimhseáil i gcomhthéacs beart rialaithe galar, agus mar sin tá na saincheisteanna sin cumhdaithe go cuí sa Rialachán seo. (15) Sa bhreis air sin, tá rialacha sonracha maidir le galair in‑tarchurtha ainmhithe lena n‑áirítear galair is in‑tarchurtha chuig daoine (‘zónóisí’) leagtha síos cheana i Rialachán (CE) Uimh. 999/2001 ó Pharlaimint na hEorpa agus ón gComhairle an 22 Bealtaine 2001 lena leagtar síos rialacha maidir le heinceifileapaití spúinseacha[16] in‑tarchurtha áirithe a chosc, a rialú agus a dhíothú, Treoir 2003/99/CE ó Pharlaimint na hEorpa agus ón gComhairle an 17 Samhain 2003 maidir le faireachán ar zónóisí agus ar oibreáin zónóiseacha, lena leasaítear Cinneadh 90/424/CEE ón gComhairle agus lena n‑aisghairtear Treoir 92/117/CEE[17] agus Rialachán (CE) Uimh. 2160/2003 ó Pharlaimint na hEorpa agus ón gComhairle an 17 Samhain 2003 maidir le rialú salmonella agus oibreáin zónóiseacha bia‑iompartha sonraithe eile[18], agus rialacha mionsonraithe maidir le galair theagmhálacha sa duine i gCinneadh Uimh. 2119/98/CE ó Pharlaimint na hEorpa agus ón gComhairle an 24 Meán Fómhair 1998 lena mbunaítear líonra d’fhaireachas eipidéimeolaíoch agus rialú galar teagmhálach sa Chomhphobal[19] ; ba cheart go bhfanfadh na gníomhartha sin i bhfeidhm tar éis an Rialachán seo a ghlacadh. Dá réir sin, chun aon fhorluí le reachtaíocht an Aontais a sheachaint, níor cheart feidhm a bheith ag an Rialachán seo maidir le zónóisí ach amháin sa mhéid is nach bhfuil rialacha sonracha leagtha síos cheana sna gníomhartha Aontais eile. (16) Féadfaidh galair atá ar dhaonraí ainmhithe fiáine tionchar díobhálach a imirt ar earnálacha na talmhaíochta agus an dobharshaothraithe, ar shláinte phoiblí, ar an gcomhshaol agus ar bhithéagsúlacht. Is iomchuí, dá bhrí sin, go gcumhdófar le raon feidhme an Rialacháin seo, sna cásanna sin, ainmhithe fiáine, mar íospartaigh ionchasacha na ngalar sin agus mar veicteoirí na ngalar sin chomh maith. (17) Ní tharchuirtear galair ainmhithe trí theagmháil dhíreach amháin idir ainmhithe nó idir ainmhithe agus daoine Iompraítear iad níos faide ó bhaile freisin trí chórais uisce agus aeir, veicteoirí amhail feithidí, nó seamhan, ubháin agus suthanna a úsáidtear in inseamhnú saorga, deonú ubháin nó aistriú sutha. Féadfar oibreáin ghalair a bheith i mbia agus i dtáirgí eile de bhunadh ainmhíoch freisin amhail leathar, fionnadh, cleití, adharc agus aon ábhar eile arna ndíorthú ó chorp ainmhí. De bhreis air sin féadfar oibreáin ghalair a scaipeadh trí rudaí eile amhail feithiclí iompair, trealamh, farae agus féar tirim agus tuí. Dá bhrí sin, ní mór gach conair ionfhabhtaithe agus an t‑ábhar lena mbaineann a chumhdach i rialacha éifeachtacha maidir le sláinte ainmhithe. (18) Féadfaidh galair ainmhithe éifeachtaí díobhálacha a bheith acu ar dháileadh speiceas ainmhithe san fhiántas, agus difear a dhéanamh don bhithéagsúlacht ar an gcaoi sin. Is féidir le miocrorgánaigh is cúis le galair ainmhithe teacht faoin sainmhíniú ar speiceas coimhthíoch ionrach de chuid Choinbhinsiún na Náisiún Aontaithe ar Éagsúlacht Bhitheolaíoch. Leis na bearta dá bhforáiltear sa Rialachán seo ba cheart bithéagsúlacht a chur san áireamh freisin agus ar an gcaoi sin ba cheart don Rialachán speicis ainmhithe agus oibreáin ghalair a chumhdach, lena n‑áirítear iad siúd a shainmhínítear mar speicis ainmhithe choimhthíoch ionracha, a imríonn ról i dtarchur galar arna gcumhdach sa Rialachán seo nó a ndéanann na galair sin difear dóibh. (19) I reachtaíocht an Aontais a glacadh roimh an Rialachán seo tá rialacha ar leith maidir le sláinte ainmhithe leagtha síos d'ainmhithe talún agus uisceacha. I dTreoir 2006/88/CE ón gComhairle an 24 Deireadh Fómhair 2006 i dtaca le ceanglais maidir le sláinte ainmhithe d’ainmhithe uisceacha agus táirgí uathu, agus maidir le cosc agus rialú galar áirithe in ainmhithe uisceacha[20], leagtar síos rialacha sonracha maidir le hainmhithe uisceacha. Mar sin féin, i bhformhór na gcásanna tá na príomhphrionsabail do rialáil mhaith sláinte ainmhithe infheidhme maidir leis an dá ghrúpa speiceas ainmhithe. Dá réir sin, cumhdaíonn raon feidhme an Rialacháin seo ainmhithe talún agus uisceacha araon agus déantar ailíniú ar na rialacha sláinte ainmhithe sin ann nuair is infheidhme. Mar sin féin, i gcás gnéithe ar leith, go háirithe clárú agus formheas bunaíochtaí agus inrianaitheacht agus gluaiseachtaí ainmhithe laistigh den Aontas, cloíonn an Rialachán seo leis an gcur chuige a glacadh san am atá thart, eadhon sraitheanna difriúla rialacha a leagan síos maidir le hainmhithe talún agus uisceacha i ngeall ar a dtimpeallachtaí difriúla agus dá réir sin a riachtanais dhifriúla maidir le cosaint sláinte. (20) I reachtaíocht an Aontais a glacadh roimh an Rialachán seo agus go háirithe i dTreoir 92/65/CEE ón gComhairle an 13 Iúil 1992 lena leagtar síos ceanglais maidir le sláinte ainmhithe lena rialaítear trádáil agus allmhairithe isteach sa Chomhphobal d'ainmhithe, seamhan, ubháin agus suthanna nach bhfuil faoi réir na gceanglas maidir le sláinte ainmhithe atá leagtha síos i rialacha sonracha Comhphobail dá dtagraítear in Iarscríbhinn A (I) a ghabhann le Treoir 90/425/CEE[21], leagtar síos freisin rialacha bunúsacha maidir le sláinte ainmhithe do speicis eile ainmhithe nach rialáiltear i ngníomhartha eile de chuid an Aontais, amhail reiptílí, amfaibiaigh, mamaigh farraigh, agus ainmhithe eile nach ainmhithe uisceacha ná talún iad mar atá sainmhínithe sa Rialachán seo. De ghnáth, ní bhaineann riosca suntasach leis na speicis seo do shláinte an duine nó d’ainmhithe eile agus dá bhrí sin níl feidhm ach ag roinnt bheag rialacha, nó riail ar bith, maidir le sláinte ainmhithe. Chun aon ualaí riaracháin agus costais nach gá a sheachaint, ba cheart don Rialachán seo cloí leis an gcur chuige a glacadh san am atá thart, eadhon an creat dlíthiúil a sholáthar le haghaidh rialacha mionsonraithe maidir le sláinte ainmhithe i ndáil le gluaiseachtaí na n‑ainmhithe sin agus a dtáirgí, má cheanglaítear amhlaidh leis na rioscaí lena mbaineann. (21) Tá riosca níos ísle don tsláinte ag baint le coinneáil peataí, lena n‑áirítear ainmhithe uisceacha ornáideacha i dteaghlaigh agus in uisceadáin ornáideacha neamhthráchtála, laistigh agus lasmuigh faoin aer, i gcomparáid le bealaí eile le hainmhithe a choimeád nó a aistriú ar scála níos leithne, amhail na bealaí coimeádta nó aistrithe sin a úsáidtear sa talmhaíocht. Dá bhrí sin, ní iomchuí go mbeidh feidhm ag na ceanglais ghinearálta i dtaca le clárú, coimeád taifead agus gluaiseachtaí laistigh den Aontas maidir leis na hainmhithe sin, mar gurbh ionann sin agus ualach riaracháin agus costais nach bhfuil údar maith leo. Níor cheart, dá bhrí sin, go mbeidh feidhm ag ceanglais i dtaca le clárú agus coimeád taifead maidir le daoine a choimeádann peata. Sa bhreis air sin, ba cheart rialacha sonracha a leagan síos maidir le gluaiseachtaí neamhthráchtála peataí laistigh den Aontas. (22) Ní foláir roinnt grúpaí sainmhínithe ainmhithe, a bhfuil rialacha speisialta sláinte ainmhithe ann ina leith sa Rialachán seo, a liostú mar speicis in Iarscríbhinn, i ngeall ar scóip leathan an ghrúpa. Is amhlaidh atá i gcás an ghrúpa mamach a bhfuil crúba acu, a aicmítear mar artadachtalaigh. Féadfar go mbeidh gá an liosta seo a athrú sa todhchaí i ngeall ar chúiseanna tacsanomaíochta, forbartha eolaíche nó uasdátú teicniúil a dtugann an eolaíocht bonn cirt dóibh. Ar an gcuma chéanna, féadfar go mbeidh gá liosta speiceas peataí a choigeartú i ngeall ar fhorbairtí sa tsochaí, nó nósanna athraithe coimeádta peataí, go háirithe i gcás ina dtarchuireann na hainmhithe sin galair. Dá bhrí sin, leis na hathruithe sin a chur san áireamh, ba cheart an chumhacht gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún i ndáil leis na liostaí peataí agus crúbach atá leagtha amach in Iarscríbhinn I agus Iarscríbhinn II a ghabhann leis Rialachán seo. (23) Ní féidir ná níor cheart gach galar in‑tarchurtha ainmhithe a chosc nó a rialú trí bhearta rialúcháin, mar shampla, má tá an galar rófhorleathan, mura bhfuil uirlisí diagnóiseacha ar fáil, nó más féidir leis an earnáil phríobháideach, leis féin, bearta a dhéanamh chun an galar a rialú. Féadfar go mbeidh tionchar tábhachtacha d’earnálacha ábhartha agus go gcuirfear isteach ar thrádáil le bearta rialúcháin chun galair in‑tarchurtha ainmhithe a chosc agus a rialú. Tá sé ríthábhachtach mar sin nach gcuirfear na bearta sin i bhfeidhm ach amháin nuair is comhréireach agus is gá, amhail nuair atá galar i láthair nó go bhfuiltear in amhras go bhfuil riosca suntasach ann do shláinte ainmhithe nó sláinte phoiblí. (24) Ina theannta sin, ba cheart na bearta coisctheacha agus rialaithe do gach galar in‑tarchurtha ainmhithe a bheith ‘saincheaptha’ chun díriú ar a phróifíl eipidéimeolaíoch uathúil agus a tionchair. Ba cheart na rialacha coisctheacha agus rialaithe a bhfuil feidhm acu maidir le gach ceann acu a bheith sonrach ó thaobh galair de. (25) I gcás galar in‑tarchurtha ainmhithe, baineann coinníoll galair de ghnáth le comharthaí cliniciúla nó paiteolaíocha den ionfhabhtú. Mar sin féin, chun críocha an Rialacháin seo, a bhfuil sé d'aidhm aige leathadh galar in‑tarchurtha áirithe ainmhithe a rialú agus iad a dhíothú, ba cheart an sainmhíniú ar ghalar a bheith níos leithne agus iompróirí eile an oibreáin ghalair a áireamh. (26) Ní leathann roinnt galar in‑tarchurtha ainmhithe go héasca go hainmhithe ná go daoine eile agus ar an gcaoi sin ní dhéanann siad dochar eacnamaíoch ná bithéagsúlach ar scála leathan. Mar sin, ní hionann iad agus riosca tromchúiseach do shláinte ainmhithe nó do shláinte phoiblí san Aontas agus is féidir ar an ábhar sin, más inmhianaithe, díriú orthu leis na rialacha náisiúnta. (27) I gcás galar in‑tarchurtha ainmhithe nach bhfuil faoi réir beart arna leagan síos ar leibhéal an Aontais, ach a bhfuil tábhacht eacnamaíoch éigin ag baint leo don earnáil phríobháideach ar leibhéal áitiúil, ba cheart don earnáil phríobháideach, le cúnamh ó údaráis inniúla na mBallstát, beart a dhéanamh chun na galair sin a chosc nó a rialú, mar shampla trí bhíthin beart féinrialála nó trí chóid cleachtais a fhorbairt. (28) I gcodarsnacht leis na galair in‑tarchurtha ainmhithe atá tuairiscithe in Aithris 26 agus Aithris 27, féadfaidh galair ainmhithe atá iontach in‑tarchurtha leathadh thar teorainneacha agus, más zónóis iad sa bhreis air sin, féadfar tionchar a bheith acu freisin ar shláinte phoiblí agus ar shábháilteacht bia. Ar an ábhar sin ba cheart galair ainmhithe agus zónóisí atá iontach in‑tarchurtha a chumhdach sa Rialachán seo. (29) I ngníomhaíocht Uimh. 5 den Teachtaireacht ón gCoimisiúin chuig Parlaimint na hEorpa agus an Chomhairle – Plean gníomhaíochta i gcoinne bagairtí ag teacht chun cinn ó Fhrithsheasamh in aghaidh Ábhair Fhrithmhiocróbaigh[22] - cuirtear béim ar ról coisctheach an Rialacháin seo agus an laghdú iarmhartach in úsáid frithbheathach in ainmhithe a bhfuiltear ag súil leis. Tá méadú ag teacht ar fhrithsheasamh miocrorgánach do fhrithmhiocróbaigh a raibh siad freagrúil dóibh roimhe seo. I ngeall ar an bhfrithsheasamh sin tá cóireáil galar ionfhabhtaíoch i ndaoine agus in ainmhithe ag éirí casta. Dá thoradh sin, ba cheart déileáil le miocrorgánaigh a bhfuil frithsheasamh in aghaidh frithmhiocróbach forbartha acu amhail is gur galair in‑tarchurtha iad, agus ar an gcaoi sin iad a bheith cumhdaithe faoin Rialachán seo. (30) Féadfaidh guaiseanna nua a bhaineann le galair nó speicis áirithe forbairt go háirithe i ngeall ar athruithe ar an gcomhshaol, an aeráid, feirmeoireacht ainmhithe, traidisiúin feirmeoireachta agus de bharr athruithe sóisialta chomh maith. Féadfar eolas nua a fháil agus feasacht a mhéadú i dtaobh galar atá ann cheana mar thoradh ar ascnamh eolaíoch. Ina theannta sin, féadfar go ndéanfar galair agus speicis atá tábhachtach san lá atá inniu ann a imeallú sa todhchaí. Dá bhrí sin, ba cheart raon feidhme an Rialacháin seo a bheith leathan agus na rialacha arna leagan síos a bheith dírithe ar ghalair a bhfuil ábharthacht phoiblí ard acu. Le tacaíocht an Choimisiúin Eorpaigh, tá córas beartaithe tosaíochta agus catagóirithe galar forbartha ag an Eagraíocht Dhomhanda um Shláinte Ainmhithe, tríd an staidéar ‘Liostú agus catagóiriú galar tosaíochta ainmhithe, lena n‑áirítear na galair is in‑tarchurtha go daoine’[23] a sholáthar chomh maith le huirlis don chleachtas sin. Ba cheart an cur chuige sin i leith reachtaíocht an Aontais a thabhairt isteach leis an Rialachán seo. (31) Chun coinníollacha aonfhoirmeacha a áirithiú maidir le cur chun feidhme an Rialacháin seo i ndáil le galair in‑tarchurtha ainmhithe ar leibhéal an Aontais, is gá liosta comhchuibhithe galar in‑tarchurtha ainmhithe (‘galair liostaithe’) a bhunú. Ba cheart ar an ábhar sin, cumhachtaí cur chun feidhme a thabhairt don Choimisiún leis an liosta sin a leagan síos. (32) Féadfaidh galair teacht chun cinn sa todhchaí a d'fhéadfadh a bheith ina rioscaí tromchúiseacha don tsláinte phoiblí nó sláinte ainmhithe agus tionchar acu ar shláinte, ar an ngeilleagar nó ar an gcomhshaol. Tar éis measúnú a dhéanamh ar na galair sin agus tar éis bearta éigeandála sealadacha a ghlacadh, nuair is ábhartha, féadfar go mbeidh gá le freagairt thapa agus na galair sin a chur leis an liosta galar liostaithe. Dá bhrí sin, ba cheart an chumhacht gníomhartha a ghlacadh i gcomhréir leis an nós imeachta práinne a tharmligean chuig an gCoimisiún sna cásanna sin a bhfuil bonn cirt cuí leo de rioscaí do shláinte phoiblí nó do shláinte ainmhithe. (33) Beidh gá le cur chuige bainistíochta difriúil i gcás galar liostaithe. I gcás galar an‑tógálach áirithe nach bhfuil san Aontas faoi láthair éilítear bearta diana chun iad a dhíothú a luaithe is a tharlaíonn siad. I gcás galar eile a d’fhéadfadh a bheith ann cheana in áiteanna san Aontas, tá díothú éigeantach nó deonach de dhíth. Sa dá chás, is iomchuí srianta ar ghluaiseachtaí ainmhithe agus táirgí a chur ar bun, amhail toirmeasc ar ghluaiseachtaí isteach i limistéir atá buailte agus amach astu, nó díreach tástáil a dhéanamh sula seoltar iad. I gcásanna eile d’fhéadfadh sé gurbh iomchuí gan ach faireachas ar dháileadh an ghalair a chur chun feidhme, gan aon bhearta breise a dhéanamh. Is amhlaidh a bheadh, go háirithe, i gcás galair a thagann chun cinn nach bhfuil ach eolas teoranta ar fáil faoi. (34) Ba cheart critéir a leagan síos lena áirithiú go gcuirfear gach gné ábhartha san áireamh agus na galair in‑tarchurtha ainmhithe ar cheart iad a liostú chun críocha an Rialacháin seo á gcinneadh agus le hinfheidhmeacht rialacha an Rialacháin seo maidir le cosc agus rialú i leith na ngalar liostaithe éagsúil a chinneadh le leanúnachas agus comhsheasmhacht a áirithiú. Chun a áirithiú go gcuirfear ascnamh teicniúil agus eolaíoch agus forbairtí caighdeán idirnáisiúnta ábhartha san áireamh, ba cheart an chumhacht gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún i leith na leasuithe féideartha ar na critéir sin. (35) Maidir le rialacha coisctheacha agus rialaithe an Rialacháin seo i dtaca le galar sonrach in‑tarchurtha ainmhithe, ba cheart feidhm a bheith acu maidir le speicis ainmhithe ar féidir leo an galar lena mbaineann a tharchur, trí bheith so-ghabhálach ar an ngalar nó trí ghníomhú mar a veicteoir. Chun coinníollacha aonfhoirmeacha do chur chun feidhme an Rialacháin seo a áirithiú, is gá liosta comhchuibhithe speiceas a bhunú ar ceart na bearta sonracha do ghalair shonracha a chur i bhfeidhm ina leith ar leibhéal an Aontais ('speicis liostaithe') agus ar an gcaoi sin ba cheart cumhachtaí cur chun feidhme i ndáil leis an liosta sin a leagan síos a thabhairt don Choimisiún. (36) Bunaithe ar thábhacht agus ar leibhéal tionchair galair liostaithe, a dháileadh, a leitheadúlacht, a ráta tarlaithe san Aontas agus infhaighteacht beart coisctheach agus rialaithe galar i ndáil leis an ngalar liostaithe sin, ba cheart catagóir dhifriúil rialacha sonracha coisctheacha agus rialaithe dá bhforáiltear sa Rialachán seo a chur i bhfeidhm go comhleanúnach agus go comhsheasmhach maidir le gach galar liostaithe. (37) Chun coinníollacha aonfhoirmeacha a áirithiú do chur chun feidhme an Rialacháin seo i ndáil le bearta coisctheacha agus rialaithe galar is infheidhme maidir le galair liostaithe, is gá cur i bhfeidhm na rialacha dá bhforáiltear sa Rialachán seo a chinneadh i ndáil le galair liostaithe ar leibhéal an Aontais Ar an gcaoi sin, ba cheart cumhachtaí a thabhairt don Choimisiún na galair liostaithe sin atá le bheith faoi réir rialacha áirithe a leagan síos. (38) Is iad oibreoirí, gairmithe ainmhithe agus coimeádaithe peataí a bhíonn ag obair le hainmhithe is fearr atá in ann sláinte ainmhithe agus táirgí faoina gcúram a bhreithniú agus a áirithiú. Dá bhrí sin, is orthusan is ceart an príomhchúram a chur maidir le bearta a chur i gcrích le leathadh galar i measc ainmhithe agus táirgí atá faoina gcúram a chosc agus a rialú. (39) Tá an bhithshlándáil ar ceann de na príomhuirlisí coisctheacha atá ar fáil d’oibreoirí, agus do dhaoine eile atá ag obair le hainmhithe chun tabhairt isteach, forbairt agus leathadh galar in‑tarchurtha ainmhithe go dtí an daonra ainmhithe a chosc mar aon lena leathadh ar aghaidh ón daonra sin agus laistigh de. Aithnítear ról na bithshlándála sa Mheasúnú Tionchair freisin le haghaidh glacadh dhlí an bhia de chuid an AE agus déantar measúnú sonrach ar an tionchar a d'fhéadfadh bheith aici. Chun a áirithiú go mbeidh bearta bithshlándála arna gcur i bhfeidhm ag oibreoirí, gairmithe ainmhithe agus coimeádaithe peataí solúbtha go leor, go gcoigeartófar iad chun oiriúnú don chineál táirgthe agus do na speicis nó na catagóirí ainmhithe lena mbaineann agus go gcuirfidh siad san áireamh na himthosca áitiúla agus na forbairtí teicniúla, ba cheart an chumhacht gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún i ndáil le ceanglais bhithshlándála fhorlíontacha atá níos mionsonraithe. (40) Tá ról tábhachtach ag táirgí bithicíde, amhail díghalráin, do shláinteachas tréidliachta nó réimsí bia agus beatha, dífheithidí, éarthaigh nó creimircídí i straitéisí bithshlándála, ar leibhéal feirme agus le linn iompair ainmhithe araon. Ba cheart breathnú orthu mar chuid den bhithshlándáil, dá bhrí sin. (41) Tá eolas faoi shláinte ainmhithe, lena n‑áirítear comharthaí sóirt galar, iarmhairtí galar agus modhanna féideartha lena gcosc, lena n‑áirítear bithshlándáil, cóireáil agus rialú, ina réamhriachtanais le sláinte ainmhithe a bhainistiú go héifeachtúil agus tá sé fíor‑riachtanach chun galair ainmhithe a bhrath go luath. Ba cheart d’oibreoirí agus gairmithe eile ainmhithe, dá bhrí sin, an t‑eolas sin a fháil de réir mar is iomchuí. Féadfar an t‑eolas sin a fháil trí mhodhanna éagsúla, mar shampla oideachas foirmiúil, ach tríd an gCóras Comhairleach Feirme fosta atá ann in earnáil na talmhaíochta nó trí oiliúint neamhfhoirmiúil ar féidir le heagraíochtaí feirmeoirí náisiúnta agus Eorpacha rannchuidiú go suntasach leo. Ba cheart aitheantas a thabhairt sa Rialachán seo do na modhanna malartacha sin le heolas a fháil. (42) Tá ról fíor-riachtanach ag tréidlianna agus ag gairmithe sláinte ainmhithe uisceacha i ngach gné de bhainistíocht sláinte ainmhithe, agus ba cheart rialacha ginearálta maidir lena róil agus a gcúraimí a leagan síos sa Rialachán seo. (43) Tá an t‑oideachas agus na cáilíochtaí gairmiúla ag tréidlianna lena n‑áirithiú go bhfuil an t‑eolas, na scileanna agus na hinniúlachtaí is gá acu, inter alia, le galair a dhiagnóisiú agus le cóireáil a chur ar ainmhithe. Sa bhreis air sin, i mBallstáit áirithe, ar chúiseanna stairiúla nó de dheasca easnaimh tréidlianna a dhéileálann le galair uisceacha, tá gairm speisialaithe ann dá ngairtear ‘gairmithe sláinte ainmhithe uisceacha’. Ní tréidlianna iad na gairmithe seo go traidisiúnta ach cleachtann siad leigheas ainmhithe uisceacha. Ba cheart a urramú sa Rialachán seo, cinneadh na mBallstát sin a aithníonn an ghairm sin agus ba cheart na cúraimí agus na hoibleagáidí céanna agus atá ar thréidlianna, a bheith ar ghairmithe sláinte ainmhithe uisceacha, maidir lena réimse sonrach oibre. Tá an cur chuige seo ag luí le Cód um Shláinte Ainmhithe Uisceacha na hEagraíochta Domhanda um Shláinte Ainmhithe. (44) Chun a áirithiú go mbeidh tréidlianna agus gairmithe sláinte ainmhithe uisceacha a thugann faoi ghníomhaíochtaí a thagann faoi raon feidhme an Rialacháin seo cáilithe go leor agus go bhfaighidh siad oiliúint iomchuí, ba ceart an chumhacht gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún i ndáil lena gcáiliú agus a n‑oiliúint. (45) Is iad na Ballstáit agus go háirithe a gcuid údarás inniúil atá freagrach as sláinte ainmhithe na príomhghníomhaithe i gcosc agus rialú galar in‑tarchurtha ainmhithe. Tá ról tábhachtach ag an údarás inniúil um shláinte ainmhithe i ndáil le faireachas, díothú, bearta rialaithe galar, pleanáil theagmhasach, múscailt feasachta i dtaobh galar, agus in éascú gluaiseachtaí ainmhithe agus sa trádáil idirnáisiúnta trí dheimhnithe sláinte ainmhithe a eisiúint. Le bheith ábalta a gcuid dualgas a fheidhmiú faoin Rialachán seo, beidh na Ballstáit ag brath ar rochtain a bheith acu ar acmhainní leordhóthanacha airgeadais, bonneagair agus pearsanta ar fud a gcríoch, lena n‑áirítear toilleadh saotharlainne agus saineolas eolaíoch agus eile ábhartha. (46) I ngeall ar na hacmhainní teoranta, ní féidir leis an údarás inniúil na gníomhaíochtaí uile a cheanglaítear air a dhéanamh faoin Rialachán seo a fheidhmiú i gcónaí. Ar an ábhar sin, ní mór bunús dlí a sholáthar le feidhmiú na ngníomhaíochtaí sin a tharmligean chuig tréidlianna. Chun a áirithiú go leagfar síos na coinníollacha is gá do chur i bhfeidhm ginearálta beart coisctheacha agus rialaithe galar ar fud an Aontais, ba cheart an chumhacht gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún i ndáil le tarmligean fheidhmiú na ngníomhaíochtaí sin chuig tréidlianna agus a n‑oiliúint iomchuí. (47) Ní féidir bainistíocht sláinte ainmhithe barrfheabhsaithe a bhaint amach ach amháin i gcomhar le coimeádaithe ainmhithe, oibreoirí, páirtithe leasmhara eile agus comhpháirtithe trádála. Lena dtacaíocht a áirithiú is gá nósanna imeachta cinnteoireachta agus cur i bhfeidhm na mbeart dá bhforáiltear sa Rialachán seo a eagrú ar bhealach soiléir agus trédhearcach. Dá bhrí sin, ba cheart don údarás inniúil na bearta iomchuí a dhéanamh leis an bpobal a choimeád ar an eolas, go háirithe nuair atá foras réasúnach ann le bheith in amhras faoi riosca a bheith ag baint le hainmhithe nó táirgí do shláinte ainmhithe nó sláinte phoiblí agus nuair is chun leas an phobail cás ar leith. (48) Le scaoileadh oibreán galar ó shaotharlanna, institiúidí agus saoráidí eile a láimhseálann oibreáin ghalar a sheachaint, tá sé fíor-riachtanach go ndéanfaidh siad bearta iomchuí bithshlándála, bithshábháilteachta agus bithshrianta. Dá bhrí sin, ba cheart foráil a dhéanamh sa Rialachán seo maidir le bearta sábháilteachta atá le comhlíonadh agus na hoibreáin ghalar sin, vacsaíní agus táirgí bitheolaíocha eile á láimhseáil nó á n‑iompar. Ba cheart feidhm a bheith ag an oibleagáid sin maidir le haon duine dlítheanach nó nádúrtha atá bainteach leis an ngníomhaíocht sin. Chun a áirithiú go n‑urramófar caighdeáin sábháilteachta agus oibreáin ghalar atá an‑tógálach, vacsaíní agus táirgí bitheolaíocha eile á láimhseáil, ba cheart an chumhacht gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún i ndáil le bearta sábháilteachta sna saotharlanna, institiúidí agus saoráidí sin agus gluaiseachtaí oibreán galar. (49) Tá sé fíor‑riachtanach luathbhrath agus slabhra soiléir um fhógra a thabhairt agus um thuairisciú a bheith ar bun le rialú éifeachtach a dhéanamh ar ghalair. Chun freagairt éifeachtúil agus thapa a bhaint amach ba cheart aon amhras nó dearbhú i leith ráige de ghalair áirithe liostaithe a fhógairt láithreach don údarás inniúil. Ba cheart na hoibleagáidí sin i ndáil le fógra a thabhairt a bheith infheidhme maidir le haon duine nádúrtha nó dlítheanach lena n‑áirithiú nach dtarlóidh aon ráig galair gan é a thabhairt faoi deara. (50) Is príomhghníomhaithe iad tréidlianna in imscrúdú galar agus is príomhnasc iad idir oibreoirí agus an t‑údarás inniúil. Dá bhrí sin, ba cheart don oibreoir fógra a thabhairt dóibh i gcásanna mortlaíochtaí neamhghnácha, fadhbanna tromchúiseacha galar eile nó rátaí táirgthe atá laghdaithe go suntasach a bhfuil cúis neamhchinntithe leo. (51) Chun a áirithiú go dtabharfar fógra éifeachtach agus éifeachtúil agus chun imthosca éagsúla a bhaineann le mortlaíochtaí neamhghnácha agus airíonna eile galar tromchúiseach a shoiléiriú, ba cheart an chumhacht gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún i ndáil le critéir lena chinneadh cad iad na himthosca atá ábhartha chun an fógra a thabhairt agus na rialacha maidir le himscrúdú breise, nuair atá an méid sin ábhartha. (52) I gcás galar liostaithe áirithe tá sé fíor-riachtanach go dtabharfar fógra don Choimisiún agus do na Ballstáit eile faoi na galair. Leis an bhfógra sin a thabhairt don Aontas beidh na Ballstáit chomharsanachta nó Ballstáit eile a ndéantar difear dóibh, in ann bearta réamhchúramacha a dhéanamh nuair a dhlítear amhlaidh. Le coinníollacha aonfhoirmeacha do chur chun feidhme an fhógra sin don Aontas a áirithiú, tabharfar cumhachtaí cur chun feidhme don Choimisiún. (53) Ar an taobh eile, ní gá fógra agus gníomhaíocht láithreach i gcás galar áirithe. Sna cásanna sin tá bailiú faisnéise agus tuairisciú i ndáil le teagmhais na ngalar sin fíor‑riachtanach le staid an ghalair a rialú agus le bearta coisctheacha agus rialaithe galar a dhéanamh. Féadfar go mbeidh feidhm ag an gceanglas tuairiscithe seo maidir le galair atá faoi réir fógra a thabhairt don Aontas ach go mbeidh gá le faisnéis bhreise le haghaidh cur chun feidhme beart éifeachtach coisctheach agus rialaithe galar. Chun a áirithiú go mbaileofar an fhaisnéis cheart agus na sonraí cearta, a bhfuil gá leo chun leathadh gach galair ar leith a rialú nó a chosc, sa chreat ama ceart, ba cheart an chumhacht gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún maidir leis na hábhair atá le tuairisciú. (54) Ar na príomhchuspóirí a bhaineann le fógra a thabhairt i leith galair agus tuairisciú air, tá giniúint sonraí eipidéimeolaíocha atá iontaofa, trédhearcach agus inrochtana. Ba cheart córas faisnéise ríomhairithe do bhailiú agus bainistiú éifeachtach sonraí faireachais a bhunú ar leibhéal an Aontais do ghalair liostaithe agus, nuair is ábhartha, do ghalair atá ag teacht chun cinn nó pataiginí atá frithsheasmhach in aghaidh frithmhiocróbach. Ba cheart infhaighteacht sonraí barrmhaithe a chur chun cinn leis an gcóras sin, éascú malartaithe sonraí, agus laghdú an ualaigh riaracháin d’údaráis inniúla na mBallstát trí fhógra i leith galair a thabhairt agus tuairisciú orthu laistigh den Aontas agus ar leibhéal idirnáisiúnta a chumasc in aon phróiseas amháin (is ionann sin agus bunachar sonraí WAHIS/WAHID de chuid na hEagraíochta Domhanda um Shláinte Ainmhithe). Ba cheart comhsheasmhacht leis an malartú faisnéise i gcomhréir le Treoir 2003/99/CE[24] a áirithiú. (55) Chun coinníollacha aonfhoirmeacha a áirithiú do chur chun feidhme na rialacha maidir le fógra a thabhairt i leith galar san Aontas agus na rialacha maidir le tuairisciú, ba cheart cumhachtaí cur chun feidhme a thabhairt don Choimisiún liosta galar a bhunú atá faoi réir rialacha maidir le fógra a thabhairt don Aontas agus maidir le tuairisciú don Aontas dá bhforáiltear sa Rialachán seo agus leis na nósanna imeachta, formáidí, sonraí agus malartuithe faisnéise is gá a bhunú i dtaca le fógra a thabhairt i leith galar agus i dtaca le tuairisciú. (56) Is príomhghné de chuid beartais rialaithe galar é an faireachas. Ba cheart foráil a dhéanamh maidir le luathbhrath galar in‑tarchurtha ainmhithe agus fógra éifeachtúil a thabhairt ina leith, ar an gcaoi sin ag cur ar chumas na hearnála agus an údaráis inniúil, le bearta coisctheacha agus rialaithe galar tráthúla a chur chun feidhme, nuair is indéanta, agus le galar a dhíothú. Ina theannta sin, ba cheart dó faisnéis faoi stádas sláinte ainmhithe gach Ballstáit agus an Aontais a sholáthar, ar an gcaoi sin ag cur le saoirse ó ghalair agus ag éascú trádála le tríú tíortha. (57) Breathnaíonn oibreoirí a gcuid ainmhithe ar bhonn rialta agus is iad is fearr is féidir mortlaíochtaí neamhghnácha nó comharthaí sóirt tromchúiseacha galair a bhrath Is iad na hoibreoirí cloch coirnéil aon fhaireachais a dhéantar agus tá siad fíor‑riachtanach don fhaireachas arna ghabháil ar láimh ag an údarás inniúil. (58) Le dlúthchomhar agus malartú faisnéise idir oibreoirí agus tréidlianna nó gairmithe sláinte ainmhithe uisceacha a áirithiú agus leis an bhfaireachas arna ghabháil ar láimh ag oibreoirí a fhorlíonadh, ba cheart do bhunaíochtaí, de réir mar is iomchuí don chineál táirgthe agus fachtóirí ábhartha eile, bheith faoi réir cuairteanna maidir le sláinte ainmhithe. Chun a áirithiú go mbeidh leibhéal faireachais comhréireach leis na rioscaí a bhaineann leis i gcineálacha éagsúla bunaíochtaí, ba cheart an chumhacht gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún maidir le critéir agus ábhar na gcuairteanna sin i dtaca le sláinte ainmhithe i gcineálacha éagsúla bunaíochtaí. (59) Tá sé fíor-riachtanach go mbeidh córas faireachais curtha ar bun ag an údarás inniúil i gcás na ngalar liostaithe atá faoi réir faireachais. Ba cheart feidhm a bheith ag an méid sin maidir le galair atá ag teacht chun cinn freisin, i gcás inar cheart rioscaí féideartha an ghalair sin a mheasúnú agus sonraí eipidéimeolaíocha a bhailiú le haghaidh an mheasúnaithe sin. Leis an úsáid is fearr acmhainní a áirithiú ba cheart faisnéis a bhailiú, a chomhroinnt agus a úsáid ar an mbealach is éifeachtaí agus is éifeachtúla is féidir. (60) Ba cheart modheolaíocht, minicíocht agus déine an fhaireachais a oiriúnú do gach galar ar leith agus aidhm shonrach an fhaireachais, stádas sláinte ainmhithe sa réigiún lena mbaineann agus aon fhaireachas breise arna dhéanamh ag oibreoirí a chur san áireamh. (61) I gcásanna áirithe, agus ag brath ar phróifíl eipidéimeolaíoch galair agus fachtóirí riosca ábhartha, féadfar gur gá clár struchtúrtha faireachais a chur ar bun. Sa chás sin is iomchuí do na Ballstáit cláir a bhfuil bunús eipidéimeolaíoch leo a fhorbairt. Ba cheart an chumhacht gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún maidir le struchtúr faireachais, na critéir do dhearbhú oifigiúil ráigeanna agus sainmhínithe na ngalar sin agus na ceanglais le haghaidh clár faireachais i ndáil lena n‑ábhair, faisnéis atá le háireamh iontu agus an tréimhse ina gcuirfear i bhfeidhm iad. (62) Le comhordú idir na Ballstáit a chur chun cinn agus lena áirithiú go mbeidh na cláir faireachais sin comhsheasmhach le cuspóirí an Aontais, ba cheart iad a chur faoi bhráid an Choimisiúin agus Ballstát eile chun iad a chur ar an eolas. Ina theannta sin, ba cheart don Bhallstát atá ag cur an chláir faireachais chun feidhme tuarascálacha rialta ar thorthaí an chláir faireachais sin a chur faoi bhráid an Choimisiúin. Chun coinníollacha aonfhoirmeacha a áirithiú do chur chun feidhme na gclár faireachais, ba cheart cumhachtaí cur chun feidhme a thabhairt don Choimisiún liosta galar atá faoi réir clár faireachais a bhunú agus nósanna imeachta, formáidí, malartú sonraí agus faisnéise comhchuibhithe a chur ar bun. (63) Ba cheart a cheangal ar na Ballstáit nach bhfuil saor nó nach aitheanta iad a bheith saor ó ghalair liostaithe atá faoi réir beart díothaithe éigeantaigh dá bhforáiltear sa Rialachán seo, cláir éigeantacha díothaithe a bhunú leis na galair sin a dhíothú i gcás ina bhfuil díothú éigeantach san Aontas nó ba cheart go bhféadfadh na Ballstáit sin cláir dheonacha díothaithe a bhunú leis na galair sin a dhíothú i gcás ina bhfuil an díothú beartaithe ag an Aontas ach nach bhfuil sé éigeantach. Le coinníollacha aonfhoirmeacha do chur i bhfeidhm ginearálta ar fud an Aontais a áirithiú, is gá ceanglais chomhchuibhithe a leagan síos do na cláir dhíothaithe éigeantacha nó deonacha sin. Chun díothú éifeachtach galar a áirithiú, ba cheart an chumhacht gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún i ndáil le cuspóirí na straitéisí rialaithe galar, bearta rialaithe galar faoi na cláir dhíothaithe éigeantacha nó dheonacha agus faoi cheanglais na gclár sin. (64) Chun coinníollacha aonfhoirmeacha do chur chun feidhme na gclár díothaithe galar a áirithiú, ba cheart cumhachtaí cur chun feidhme a thabhairt don Choimisiún nósanna imeachta a leagan síos maidir le tíolacadh na gclár, na dtáscairí feidhmíochta agus an tuairiscithe sin. (65) Ina theannta sin, ba cheart an deis a thabhairt do na Ballstáit a gcríocha iomlána, criosanna nó deighleoga díobh a dhearbhú bheith saor ó cheann amháin nó níos mó de na galair liostaithe atá faoi réir rialacha maidir le cláir díothaithe éigeantacha nó dheonacha, chun cosaint a thabhairt i gcoinne na ngalar sin teacht isteach ó áiteanna eile san Aontas nó ó thríú tíortha nó tríú críocha. Ba cheart nós imeachta comhchuibhithe soiléir, lena n‑áirítear na critéir is gá do stádas saor ó ghalar, a bhunú chun na críche sin. Le coinníollacha aonfhoirmeacha a áirithiú do chur chun feidhme an aitheantais ar stádas saor ó ghalair laistigh den Aontas, is gá an stádas saor ó ghalair sin a fhormheas go hoifigiúil agus ar an gcaoi sin ba cheart cumhachtaí cur chun feidhme a thabhairt don Choimisiún lena leithéid de stádas a fhormheas. (66) Rinne an OIE coincheap na roinnte i ndeighleoga a thabhairt isteach i gcreat na gCód um Shláinte Ainmhithe Talún agus Uisceacha (Cóid an OIE). I reachtaíocht an Aontais roimh an Rialachán seo, ní aithnítear an coincheap sin ach amháin do speicis agus galair áirithe ainmhithe, atá sonraithe sa reachtaíocht shonrach de chuid an Aontais sin, eadhon i gcás fliú éanúil agus galar ainmhithe uisceacha. Ba cheart a bhunú sa Rialachán seo go bhféadfaí an córas roinnte i ndeighleoga a úsáid do speicis agus galair eile ainmhithe. Chun na coinníollacha mionsonraithe a leagan síos maidir le haithint rialacha maidir le formheas agus na ceanglais a bhaineann le deighleoga, ba cheart an chumhacht gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún. (67) Ba cheart do na Ballstáit a gcríocha, criosanna agus deighleoga atá saor ó ghalair a phoibliú chun críche comhpháirtithe trádála a chur ar an eolas agus trádáil a éascú. (68) Chun na coinníollacha mionsonraithe a leagan síos maidir le haitheantas a thabhairt do stádas saor ó ghalair, ba cheart an chumhacht gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún i ndáil leis na critéir maidir leis an stádas sin a fháil, an fhianaise is gá chun bunús a thabhairt le saoirse ó ghalair, bearta coisctheacha agus rialaithe galar ar leith srianta, faisnéis atá le soláthar, maoluithe agus coinníollacha maidir le stádas saor ó ghalair a chothabháil, a fhionraí, a aistarraingt nó a thabhairt ar ais. (69) Chun coinníollacha aonfhoirmeacha a áirithiú do chur chun feidhme na nósanna imeachta chun stádas saor ó ghalair a fháil, ba cheart cumhachtaí cur chun feidhme a thabhairt don Choimisiún na galair liostaithe a shuíomh a d’fhéadfadh bheith faoi réir roinnte ina ndeighleoga agus rialacha mionsonraithe a leagan síos i dtaca le formáidí d'iarratais a chur isteach, agus i dtaca le malartú faisnéise. (70) I ngeall ar dhaonra ainmhithe atá go hiomlán neamh‑imdhíonach a bheith ann, iad so‑ghabhálach ar ghalair liostaithe áirithe, ní foláir bheith feasach ar ghalair agus bheith ullamh dóibh i gcónaí. Tá teist mhaith ar phleananna teagmhais mar uirlis rí-thábhachtach le haghaidh rialú rathúil éigeandálaí galair san am atá thart. Chun an uirlis éifeachtach agus éifeachtúil seo do rialú staideanna éigeandála a áirithiú, ar uirlis sholúbtha í chun oiriúnú do na staideanna éigeandála, ba cheart an chumhacht gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún i ndáil le ceanglais agus coinníollacha mionsonraithe do phleananna teagmhais. (71) Is léir ó éigeandálaí sláinte ainmhithe san am atá thart na tairbhí a bhaineann le nósanna imeachta bainistíochta atá sonrach, mionsonraithe agus tapa le haghaidh éigeandálaí galair. Ba cheart a áirithiú leis na nósanna imeachta eagraíochtúla sin go mbeidh freagairt thapa agus éifeachtach agus feabhas ar comhordú iarrachtaí na bpáirtithe uile a bhfuil baint acu leo, agus go háirithe na húdaráis inniúla agus na páirtithe leasmhara. (72) Le hinfheidhmeacht na bpleananna teagmhais i staideanna éigeandála réadacha a áirithiú, tá sé fíor‑riachtanach na córais a thástáil agus a chleachtadh féachaint an bhfuil siad ag obair. Chun na críche sin, ba cheart d’údaráis inniúla na mBallstát freachnaimh ionsamhlúcháin a dhéanamh, i gcomhar le húdaráis inniúla na mBallstát comharsanachta agus tríú tíortha agus tríú críocha, nuair is indéanta agus is ábhartha. (73) Chun coinníollacha aonfhoirmeacha a áirithiú chun na pleananna teagmhais agus na freachnaimh ionsamhlúcháin a chur chun feidhme, ba cheart cumhachtaí cur chun feidhme a thabhairt don Choimisiún rialacha a leagan síos maidir le cur chun feidhme praiticiúil na bpleananna agus na bhfreachnamh sin. (74) Tá ról tábhachtach ag táirgí íocshláinte tréidliachta amhail vacsaíní, séirim hipir‑imdhíonacha agus frithmhiocróbaigh i gcosc agus rialú galar in‑tarchurtha ainmhithe. Sa mheasúnú tionchair le haghaidh glacadh Dhlí an AE i ndáil le Sláinte Ainmhithe leagtar béim go háirithe ar thábhacht vacsaíní mar uirlis chun galair ainmhithe a chosc, a rialú agus a dhíothú. (75) Mar sin féin, le straitéisí rialaithe do ghalair in‑tarchurtha áirithe ainmhithe, ceanglaítear toirmeasc nó srianadh ar úsáid táirgí íocshláinte tréidliachta áirithe, toisc go gcuirfeadh a n‑úsáid bac ar éifeachtacht na straitéisí sin. Mar shampla, a bhuí do shéirim hipir-imdhíonacha nó oibreáin fhrithmhiocróbacha féadfar léiriú airíonna galair a cheilt, féadfar nach féidir oibreán galair a bhrath nó gur deacair diagnóis thapa agus dhifreálach a dhéanamh agus ar an gcaoi sin brath ceart galair a chur i mbaol. (76) Mar sin féin, féadfaidh éagsúlachtaí substainteacha a bheith idir na straitéisí rialaithe idir galair liostaithe éagsúla. Ar an gcaoi sin ba cheart don Rialachán seo foráil a dhéanamh maidir le rialacha i dtaca le táirgí íocshláinte tréidliachta a úsáid chun galair liostaithe a chosc agus a rialú agus le haghaidh critéar comhchuibhithe le cur san áireamh nuair atáthar ag cinneadh cibé acu vacsaíní, séirim hipir‑imdhíonacha agus frithmhiocróbaigh a úsáid nó gan iad a úsáid agus conas iad a úsáid. Chun cur chuige solúbtha a áirithiú agus chun díriú ar shainiúlachtaí na ngalar liostaithe éagsúil agus infhaighteacht na gcóireálacha éifeachtacha, ba cheart an chumhacht gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún i ndáil le srianta, toirmisc nó oibleagáidí táirgí íocshláinte tréidliachta a úsáid faoi chuimsiú galar áirithe ainmhithe a rialú. I gcás práinne agus chun díriú ar rioscaí atá ag teacht chun cinn a d’fhéadfadh impleachtaí millteacha bheith acu do shláinte phoiblí nó sláinte an duine, an geilleagar, an tsochaí nó an comhshaol, ba cheart go bhféadfaí na bearta sin a ghlacadh tríd an nós imeachta práinne. (77) Ag éirí as na gconclúidí sa tuairim shaineolach ar vacsaíní agus/nó bancanna diagnóiseacha do phríomhghalair ainmhithe[25] ba cheart go bhféadfadh an tAontas agus na Ballstáit cúlchistí antaiginí, vacsaíní agus imoibrithe diagnóiseacha a bhunú le haghaidh galar liostaithe ar bagairt thromchúiseach iad do shláinte ainmhithe nó sláinte phoiblí. Le bunú bainc antaiginí, vacsaíní agus imoibrithe diagnóiseacha chuirfí chun cinn cuspóirí an Aontais i dtaca le sláinte ainmhithe trí freagairt thapa agus éifeachtach a chumasú nuair atá gá lena acmhainní agus is úsáid éifeachtúil acmhainní teoranta é. (78) Chun an fhreagairt thapa agus éifeachtúil sin a áirithiú, ba cheart an chumhacht gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún i ndáil leis na bainc sin a bhunú agus a bhainistiú, agus le caighdeáin agus ceanglais shábháilteachta d’oibriú na mbanc sin. Mar sin féin, níor cheart foráil a dhéanamh sa Rialachán seo maidir le rialacha i dtaca le maoiniú na mbeart chun galair a chosc agus a rialú, lena n‑áirítear vacsaíniú. (79) Ba cheart na critéir maidir le rochtain tosaíochta ar acmhainní bhainc antaiginí, vacsaíní agus imoibrithe diagnóiseacha an Aontais a bhunú lena ndáileadh éifeachtach in éigeandálaí a áirithiú. (80) Ar chúiseanna slándála i ndáil le bithsceimhlitheoireacht agus agraisceimhlitheoireacht, ba cheart déileáil le fáisnéis mhionsonraithe áirithe a bhaineann le bainc antaiginí, vacsaíní agus imoibrithe diagnóiseacha an Aontais mar fhaisnéis rúnaicmithe agus ba cheart toirmeasc a chur ar a foilsiú. (81) Chun coinníollacha aonfhoirmeacha a áirithiú do bhainistíocht bhainc antaiginí, vacsaíní agus imoibrithe diagnóiseacha an Aontais, ba cheart cumhachtaí cur chun feidhme a thabhairt don Choimisiún rialacha mionsonraithe a leagan síos maidir leis na táirgí bitheolaíocha atá le háireamh sna bainc sin agus faoi choinne cén ghalair, agus rialacha mionsonraithe i dtaca le soláthar, cainníochtaí, stóráil, seachadadh, ceanglais theicniúla agus nós imeachta vacsaíní, antaiginí agus imoibrithe diagnóiseacha agus minicíocht agus ábhar na faisnéise arna gcur faoi bhráid an Choimisiúin. (82) I gcás ráige de ghalar liostaithe a mheastar mar ardriosca do shláinte ainmhithe nó do shláinte phoiblí san Aontas, is gá bearta rialaithe galar a dhéanamh láithreach chun an galar liostaithe sin a dhíothú chun sláinte ainmhithe agus sláinte phoiblí agus na hearnálacha ábhartha a chosaint. (83) Ba cheart an príomhchúram i dtaca le leathadh galar in‑tarchurtha ainmhithe a rialú agus a chosc a bheith ar oibreoirí, gairmithe ainmhithe agus coimeádaithe peataí. Ba cheart dóibh dul i mbun birt láithreach i gcás ina bhfuil amhras nó dearbhú ann i dtaobh galair an‑tógálach a bheith ann. (84) Ba cheart é bheith de chúram ar an údarás inniúil tús a chur leis na chéad imscrúduithe chun ráig de ghalar liostaithe an‑tógálach a dhearbhú nó a chur as an áireamh, galar a mheastar mar ardriosca do shláinte ainmhithe nó sláinte phoiblí san Aontas. (85) Ba cheart don údarás inniúil bearta réamhbhearta rialaithe galair a chur ar bun le leathadh féideartha an ghalair liostaithe a chosc agus ba cheart dóibh tabhairt faoi fhiosrúchán eipidéimeolaíoch. (86) A luaithe is a dhearbhófar galar liostaithe ba cheart don údarás inniúil na bearta rialaithe galair is gá a dhéanamh lena n‑áirítear, más gá, bunú criosanna srianta, leis an ngalar sin a dhíothú agus a leathadh a chosc. (87) Féadfaidh teagmhas galair liostaithe in ainmhithe fiáine sláinte phoiblí agus sláinte ainmhithe ar coimeád a chur i mbaol. Ba cheart rialacha ar leith a leagan síos dá bhrí sin, maidir le bearta rialaithe agus díothaithe galar a chur chun feidhme i measc ainmhithe fiáine nuair is gá. (88) I gcás galar liostaithe nach bhfuil an‑tógálach agus atá faoi réir díothú éigeantach, ba cheart bearta rialaithe galar a chur chun feidhme le leathadh na ngalar sin a chosc, go háirithe go limistéir nach bhfuil ionfhabhtú i láthair iontu. Mar sin féin, féadfaidh na bearta sin bheith níos teoranta nó éagsúil ó na bearta is infheidhme maidir leis na galair liostaithe is contúirtí. Dá bhrí sin ba cheart foráil a dhéanamh sa Rialachán seo maidir le rialacha speisialta do na galair sin. Ba cheart do na Ballstáit a bhfuil clár díothaithe deonach ar bun acu, na bearta rialaithe galar sin a chur chun feidhme chomh maith. Mar sin féin, ba cheart leibhéal agus déine beart rialaithe galar a bheith comhréireach agus saintréithe an ghalair liostaithe i gceist, a dháileadh agus a thábhacht don Bhallstát lena mbaineann agus don Aontas ina iomláine a chur san áireamh. (89) Chun cur i bhfeidhm éifeachtach na mbeart rialaithe galar dá bhforáiltear sa Rialachán seo ag oibreoirí, coimeádaithe peataí agus ag na húdaráis inniúla a áirithiú, agus ag cur san áireamh sainiúlachtaí na mbeart rialaithe galar do ghalair liostaithe áirithe agus na fachtóirí riosca a bhaineann leo, ba cheart an chumhacht gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún, i ndáil leis na bearta mionsonraithe rialaithe galar i gcás amhrais nó dearbhú i dtaobh galair liostaithe i mbunaíochtaí, i láithreacha eile agus i gcriosanna srianta. (90) Chun foráil a dhéanamh le go bhféadfar bearta speisialta a ghlacadh ar bhonn sealadach i gcás nach leor nó nach iomchuí na bearta rialaithe galar chun díriú ar an riosca, ba cheart cumhachtaí cur chun feidhme a thabhairt don Choimisiún maidir le bearta speisialta rialaithe galar a leagan síos ar feadh tréimhse teoranta. (91) Tá gá le clárú iompróirí áirithe agus bunaíochtaí áirithe a choimeádann ainmhithe talún nó a láimhseálann nó a iompraíonn táirgí geirmeacha chun gur féidir leis na húdaráis inniúla faireachas leormhaith a dhéanamh agus chun galair in‑tarchurtha ainmhithe a chosc, a rialú agus a dhíothú. (92) I gcás ina gcuireann cineál áirithe bunaíochta, ina gcoimeádtar ainmhithe talún nó ina láimhseáiltear nó ina stóráiltear táirgí geirmeacha, sláinte ainmhithe i mbaol mór, ba cheart é a bheith faoi réir formheasa ag an údarás inniúil. (93) Le hualach riaracháin agus costais nach bhfuil bonn cirt leo a sheachaint, go háirithe i gcás fiontar beag agus meánmhéide (FBManna) ba cheart solúbthacht a thabhairt do na Ballstáit chun an córas riaracháin agus formheasa a oiriúnú do choinníollacha agus do phatrúin táirgthe áitiúla agus réigiúnacha. (94) D'fhonn ualaí riaracháin a laghdú, ba cheart, nuair is féidir, clárú agus formheas a bheith chomhtháite isteach i gcóras clárúcháin nó formheasa atá bunaithe cheana ag na Ballstáit chun críoch eile. (95) Tá eolas bunaithe ar thaithí ar an láthair ag oibreoirí faoi na hainmhithe atá faoina gcúram. Ba cheart dóibh, dá bhrí sin, taifid faisnéise atá cothrom le dáta a choimeád, taifid atá ábhartha chun stádas sláinte ainmhithe a mheasúnú, le haghaidh inrianaitheachta agus fiosrú eipidéimeolach i gcás galar liostaithe a bheith ann. Ba cheart don údarás inniúil bheith in ann rochtain a fháil ar na taifid sin go héasca. (96) Chun a áirithiú go mbeidh faisnéis atá cothrom le dáta ar fáil don phobal faoi na bunaíochtaí agus na hiompróirí atá cláraithe agus faoi bhunaíochtaí formheasta, ba cheart don údarás inniúil clár a bhunú agus a choimeád de na bunaíochtaí agus na hiompróirí sin. Ba cheart an chumhacht gníomhartha a ghlacadh i gcomhréir le hAirteagal 290 den Chonradh ar fheidhmiú an Aontais Eorpaigh a tharmligean chuig an gCoimisiún, i ndáil leis an bhfaisnéis atá le bheith i gclár na mbunaíochtaí agus na n‑iompróirí agus na ceanglais maidir le taifid a choimeád, maidir leis an bhfaisnéis atá le taifeadadh, maoluithe ar na ceanglais maidir le taifid a choimeád agus na ceanglais bhreise shonracha maidir le táirgí geirmeacha. (97) Chun coinníollacha aonfhoirmeacha a áirithiú do chur chun feidhme na gceanglas atá leagtha síos sa Rialachán seo maidir le clárú agus formheas na mbunaíochtaí agus maidir le coimeád na dtaifead agus leis na cláir, ba cheart cumhachtaí cur chun feidhme a thabhairt don Choimisiún rialacha a leagan síos maidir leis na hoibleagáidí faisnéise, díolúintí agus modúlachtaí eile, formáidí agus sainiúlachtaí oibríochtúla na gclár agus na dtaifead. (98) Is príomhghné de chuid beartais rialaithe galar é an inrianaitheacht éifeachtúil. Ba cheart na ceanglais maidir le sainaithint agus clárú is sonrach do na speicis éagsúla ainmhithe talún arna gcoimeád agus maidir le táirgí geirmeacha a bheith curtha ar bun chun cur i bhfeidhm éifeachtach na rialacha coisctheacha agus rialaithe galar dá bhforáiltear sa Rialachán seo a éascú. Sa bhreis air sin, tá sé tábhachtach a fhoráil go bhféadfaí córas sainaitheanta agus clárúcháin a bhunú do na speicis nach bhfuil na socruithe sin ann dóibh faoi láthair, nuair a dhlíonn imthosca atá ag athrú agus rioscaí amhlaidh. (99) Chun oibriú rianúil an chórais sainaitheanta agus chlárúcháin a áirithiú agus chun inrianaitheacht a áirithiú, ba cheart an chumhacht gníomhartha a tharmligean i gcomhréir le hAirteagal 290 a tharmligean chuig an gCoimisiún, i ndáil leis na hoibleagáidí maidir le bunachair sonraí, ainmniú an údaráis inniúil, ceanglais mhionsonraithe i dtaca le sainaithint agus clárú speiceas éagsúil ainmhithe agus doiciméad. (100) Is iomchuí na hualaí riaracháin agus na costais a laghdú agus foráil a dhéanamh maidir le solúbthacht an chórais in imthosca inar féidir na ceanglais inrianaitheachta a bhaint amach trí mhodh eile seachas na modhanna atá leagtha amach sa Rialachán seo. Ba cheart an chumhacht a thabhairt don Choimisiún gníomhartha tarmligthe a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh maidir leis na maoluithe ar na ceanglais sainaitheanta agus chlárúcháin. (101) Chun coinníollacha aonfhoirmeacha a áirithiú do chur chun feidhme an chórais sainaitheanta agus chlárúcháin agus chun inrianaitheacht a áirithiú, ba cheart cumhachtaí cur chun feidhme a thabhairt don Choimisiún rialacha a leagan síos maidir le sainiúlachtaí teicniúla do bhunachair sonraí, modhanna sainaitheanta, doiciméid agus formáidí, na spriocdhátaí, agus critéir do dhíolúintí ar na córais sin. (102) Is uirlis thábhachtach chun teacht isteach agus leathadh galair in‑tarchurtha ainmhithe a chosc é srianta a chur i bhfeidhm ar ghluaiseachtaí ainmhithe agus táirgí a d’fhéadfadh an galar sin a tharchur. Mar sin féin, d’fhéadfadh sé go mbeadh tionchar eacnamaíoch dian mar thoradh ar shrianadh gluaiseachtaí ainmhithe agus táirgí agus go gcuirfí isteach ar an margadh inmheánach. Níor cheart na srianta sin a chur i bhfeidhm ach amháin i gcás inar gá agus ar bhealach comhréireach leis na rioscaí atá i gceist. Tá an cur chuige seo ag luí leis na prionsabail atá leagtha síos i gComhaontú SPS agus i gcaighdeáin idirnáisiúnta an OIE. (103) Ba cheart feidhm a bheith ag na ceanglais ghinearálta atá leagtha síos sa Rialachán seo maidir le gluaiseachtaí uile ainmhithe, amhail toirmeasc ar ghluaiseacht ainmhithe ó bhunaíocht ina bhfuil mortlaíochtaí neamhghnácha nó comharthaí sóirt eile galair a bhfuil cúis neamhchinntithe leo, nó ceanglais maidir le galar a chosc le linn iompair ainmhithe. (104) Sa chreat dlíthiúil, atá leagtha síos faoi láthair i reachtaíocht an Aontais maidir le gluaiseacht ainmhithe talún, leagtar síos rialacha comhchuibhithe le haghaidh gluaiseachtaí ainmhithe agus táirgí talún idir Ballstáit go príomha, agus fágtar faoi na Ballstáit é na ceanglais is gá maidir le gluaiseachtaí laistigh dá gcríoch a chinneadh. Sa mheasúnú tionchar ar Dhlí an AE um Shláinte Ainmhithe leagadh amach go mionsonraithe comparáid idir an staid reatha agus rogha lena gcomhchuibheofaí rialacha maidir le gluaiseachtaí laistigh de na Ballstáit, ar leibhéal an Aontais. Baineadh de thátal as an méid sin gur cheart an cur chuige reatha a choimeád, toisc go mbeadh comhchuibhiú na ngluaiseachtaí uile an‑chasta agus nach mó na tairbhí i dtéarmaí gluaiseachtaí idir na Ballstáit a éascú ná an tionchar diúltach a d’fhéadfadh a bheith ann ó thaobh cumais rialaithe galar. (105) I gcás ainmhithe a aistrítear idir na Ballstáit tá feidhm ag sraith buncheanglas maidir le sláinte ainmhithe ina leith. Go háirithe, ní fhéadfar ainmhithe a aistriú ó bhunaíochtaí a bhfuil mortlaíochtaí neamhghnácha nó airíonna galair nach fios céard is cúis leo iontu. Mar sin féin, níor cheart go mbeadh mortlaíochtaí, fiú más neamhghnách iad, atá nasctha le nósanna imeachta taighde arna n‑údarú faoi Threoir 2010/63/AE ó Pharlaimint na hEorpa agus ón gComhairle an 22 Meán Fómhair 2010 maidir le cosaint ainmhithe a úsáidtear chun críoch eolaíoch[26], agus nach de bhunadh ionfhabhtaíoch iad ó thaobh galar liostaithe de, ina gcúis le gluaiseachtaí ainmhithe, atá beartaithe lena n‑úsáid chun críoch eolaíoch, a chosc. (106) Mar sin féin, ba cheart sa Rialachán seo foráil a dhéanamh maidir le solúbthacht chun gluaiseachtaí speiceas agus catagóirí ainmhithe talún a éascú, nach mbaineann ach riosca íseal leo ó thaobh galar liostaithe a leathadh idir na Ballstáit. Sa bhreis air sin, ba cheart foráil a dhéanamh maidir le tuilleadh maoluithe i gcásanna ina n‑éiríonn leis na Ballstáit nó le hoibreoirí bearta malartacha maolaithe riosca a chur ar bun, amhail ardleibhéil bhithshlándála agus córais faireachais éifeachtacha. (107) Is grúpaí speiceas ainmhithe a bhfuil an‑tábhacht eacnamaíoch ag baint leo iad crúbaigh agus éanlaith chlóis agus tá siad faoi réir ceanglas sonrach maidir le gluaiseacht faoi reachtaíocht an Aontais a glacadh roimh an Rialachán seo, eadhon, Treoir 64/432/CEE ón gComhairle an 26 Meitheamh 1964 maidir le fadhbanna sláinte ainmhithe a dhéanann difear do thrádáil laistigh den Chomhphobal i mbó ainmhithe agus i mucra[27], Treoir 91/68/CEE ón gComhairle an 28 Eanáir 1991 maidir le coinníollacha sláinte ainmhithe a rialaíonn trádáil in ainmhithe de chineál caorach agus de chineál gabhair laistigh den Chomhphobal[28], Treoir 2009/156/CE ón gComhairle an 30 Samhain 2009 maidir le coinníollacha sláinte ainmhithe a rialaíonn gluaiseacht agus allmhairiú eachainmhithe ó thríú tíortha[29] , Treoir 2009/158/CE ón gComhairle an 30 Samhain 2009 maidir le coinníollacha sláinte ainmhithe a rialaíonn trádáil in éanlaith chlóis agus uibheacha goir laistigh den Chomhphobal agus allmhairí díobh ó thríú tíortha[30] , agus i bpáirt Treoir 92/65/CEE ón gComhairle an 13 Iúil 1992 lena leagtar síos ceanglais maidir le sláinte ainmhithe a rialaíonn trádáil isteach sa Chomhphobal d’ainmhithe, de sheamhan, d’uibheoga agus de shuthanna nach bhfuil faoi réir na gceanglas do shláinte ainmhithe atá leagtha síos sna rialacha sonracha chomhphobail dá dtagraítear in Iarscríbhinn A (I) a ghabhann le Treoir 90/425/CEE[31]. Ba cheart na príomhrialacha maidir le gluaiseacht na speiceas sin a leagan síos sa Rialachán seo. Ba cheart na ceanglais mhionsonraithe a bhraitheann go príomha ar na galair a fhéadtar a tharchur trí speicis nó catagóirí éagsúla ainmhithe a rialáil i ngníomhartha dlíthiúla iardain ón gCoimisiún, ag cur san áireamh sainiúlachtaí na ngalar, na speiceas agus na gcatagóirí ainmhithe atá i gceist. (108) Toisc go bhfuil riosca galair thar a bheith ard ag baint le hoibríochtaí tionóla do chrúbaigh agus d' éanlaith chlóis, is iomchuí rialacha sonracha a leagan síos sa Rialachán seo le sláinte ainmhithe lena mbaineann a chosaint agus le leathadh galar in‑tarchurtha a chosc. (109) Ag brath ar na galair liostaithe agus ar na speicis liostaithe, is gá ceanglais shonracha maidir le sláinte ainmhithe a leagan síos i gcás speiceas áirithe ainmhithe seachas crúbaigh ar coimeád agus éanlaith chlóis. Leagadh síos rialacha maidir leis na speicis sin freisin sa chreat dlíthiúil ab infheidhme roimh an Rialachán seo agus go háirithe i dTreoir 92/65/CEE. Sa Treoir sin tá rialacha sonracha maidir le gluaiseacht speiceas ainmhithe lena n‑áirítear beacha, bumbóga, ápaí, madraí agus cait etc. agus ba cheart , dá bhrí sin, foráil a dhéanamh sa Rialachán seo maidir le bunús dlí do ghlacadh gníomhartha tarmligthe agus cur cun feidhme lena leagtar síos rialacha sonracha maidir le gluaiseacht na speiceas ainmhithe sin. (110) Maidir le bunaíochtaí comhdhúnta, a úsáidtear de ghnáth le hainmhithe saotharlainne nó ainmhithe zú a choimeád, is iondúil go mbaineann ardleibhéal bithshlándála, stádas sláinte fabhrach agus dea-rialaithe leo agus tarlaíonn níos lú gluaiseachtaí iontu nó gluaiseachtaí laistigh de chiorcaid iata na mbunaíochtaí sin amháin. Tugadh isteach stádas na mbunaíochtaí comhdhúnta, ar féidir le hoibreoirí cur isteach orthu ar bhonn deonach, den chéad uair le Treoir 92/65/CEE, ina bhfuil rialacha agus ceanglais leagtha síos maidir le ceanglais formheasa agus gluaiseachta do chomhlachtaí, institiúidí agus lárionaid formheasta. Tríd an gcóras sin cumasaítear na bunaíochtaí sin ainmhithe a mhalartú eatarthu féin le níos lú riachtanas gluaiseachta agus ag an am céanna ráthaíochtaí arda sláinte á soláthar laistigh de chiorcad na mbunaíochtaí comhdhúnta. Dá bhrí sin, tá glactha ag na hoibreoirí leis go forleathan, agus tá sé in úsáid mar rogha dheonach. Is iomchuí, dá bhrí sin, coincheap na mbunaíochtaí comhdhúnta a chaomhnú agus rialacha a leagan síos freisin maidir le gluaiseacht idir na bunaíochtaí sin sa Rialachán seo. (111) Chun críoch eolaíoch, amhail taighde nó chun críoch diagnóiseach, agus go háirithe chun na críocha sin atá údaraithe i gcomhréir le Treoir 2010/63/AE, d’fhéadfaí gur gá ainmhithe a aistriú nach gcomhlíonann na ceanglais ghinearálta sláinte ainmhithe atá leagtha síos sa Rialachán seo agus a bhfuil riosca níos airde sláinte ag baint leo. Níor cheart na cineálacha sin gluaiseachtaí a thoirmeasc ná a shrianadh go míchuí le forálacha an Rialacháin seo, mar go bhféadfadh sé sin bac a chur ar ghníomhaíochtaí taighde atá údaraithe ar shlí eile agus moill a chur ar ascnamh eolaíoch. Mar sin féin, tá sé fíor-riachtanach go leagfar síos rialacha sa Rialachán seo lena áirithiú go dtarlaíonn gluaiseachtaí na n‑ainmhithe sin ar bhealach sábháilte. (112) Is minic nach mbíonn patrúin ghluaiseachta ainmhithe sorcais, ainmhithe a choimeádtar i zúnna, ainmhithe atá beartaithe a thaispeáint agus ainmhithe áirithe eile ar aon dul le patrúin ghluaiseachta speiceas eile a choimeádtar. Ba cheart breithnithe sonracha a dhéanamh agus rialacha an Aontais maidir le gluaiseacht a oiriúnú do na hainmhithe sin, ag cur san áireamh rioscaí sonracha agus beart malartach maolaithe riosca. (113) Chun a áirithiú go mbainfear amach cuspóirí Aithrisí 102 go 112 den Rialachán seo, ba cheart an chumhacht gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún, maidir le bearta coisctheacha galar i gcúrsaí iompair, rialacha sonracha maidir le gluaiseacht speicis áirithe ainmhithe, agus imthosca ar leith, amhail oibríochtaí tionóla nó coinsíneachtaí diúltaithe, agus ceanglais nó maoluithe speisialta maidir le cineálacha eile gluaiseachtaí, amhail gluaiseacht chun críoch eolaíoch. (114) Chun a áirithiú go bhféadfar rialacha speisialta a bheith ann maidir le gluaiseachtaí, i gcás nach leor nó nach iomchuí na rialacha gluaiseachta chun leathadh galair áirithe a theorannú, ba cheart cumhachtaí cur chun feidhme a thabhairt don Choimisiún rialacha speisialta maidir le gluaiseacht a leagan síos ar feadh tréimhse teoranta. (115) Ba cheart d'ainmhithe talún ar coimeád a aistrítear idir na Ballstáit ceanglais maidir leis na gluaiseachtaí sin a chomhlíonadh. I gcás speiceas a bhfuil riosca don tsláinte agus tábhacht eacnamaíoch níos mó ag baint leo, ba cheart deimhniú sláinte ainmhithe arna eisiúint ag an údarás inniúil a bheith ag gabháil leo. (116) A mhéid is indéanta go teicniúil, go praiticiúil agus ó thaobh airgeadais de, ba cheart úsáid a bhaint as forbairt theicneolaíoch leis na hualaí riaracháin ar oibreoirí agus ar an údarás inniúil a laghdú i ndáil le deimhniú agus fógra a thabhairt trí theicneolaíocht faisnéise a úsáid in ionad doiciméadachta páipéir agus nósanna imeachta fógra a éascú agus iad a úsáid a mhéid is féidir le haghaidh iliomad cuspóirí. (117) I gcásanna nach n‑éilítear deimhniúchán sláinte ainmhithe arna eisiúint ag an údarás inniúil, ba cheart d’oibreoir a aistríonn ainmhithe go Ballstát eile doimicéad féindearbhúcháin a eisiúint lena ndearbhaítear go gcomhlíonann na hainmhithe na ceanglais maidir le gluaiseacht atá leagtha síos sa Rialachán seo. (118) Leis na cuspóirí dá dtagraítear in Aithris 115, Aithris 116 agus Aithris 117 a áirithiú, ba cheart na cumhachtaí gníomhartha a glacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún, maidir le rialacha maidir leis an ábhar, an oibleagáid faisnéise, agus maoluithe ó na ceanglais deimhniúcháin do shláinte ainmhithe, rialacha sonracha deimhniúcháin agus oibleagáidí na dtréidlianna oifigiúla seiceálacha iomchuí a dhéanamh sula síníonn siad an deimhniú sláinte ainmhithe. (119) Tá sé fíor-riachtanach fógra a thabhairt i leith gluaiseachtaí ainmhithe agus táirgí geirmeacha idir na Ballstáit agus i gcásanna áirithe laistigh de chríocha náisiúnta na mBallstát le hinrianaitheacht ainmhithe agus na dtáirgí geirmeacha sin a áirithiú, i gcás ina bhféadfadh na gluaiseachtaí sin a bheith bainteach le riosca leata galar in‑tarchurtha ainmhithe. Dá bhrí sin, ba cheart fógra a thabhairt i leith na ngluaiseachtaí sin agus iad a chlárú. Ba cheart córas IMSOC dá bhforáiltear in Airteagal 130(1) de Rialachán (AE) Uimh. xxx/xxx ó Pharlaimint na hEorpa agus ón gComhairle maidir le rialuithe oifigiúla agus gníomhaíochtaí oifigiúla eile arna ndéanamh lena áirithiú go gcuirfear i bhfeidhm dlí an bhia agus na beatha, rialacha maidir le sláinte agus leas ainmhithe, sláinte plandaí agus ábhar atáirgthe plandaí, táirgí cosanta plandaí agus lotnaidicídí agus lena leasaítear Rialachán (CE) Uimh. 999/2001 Rialachán (CE) Uimh. 1829/2003, Rialachán (CE) Uimh. 1831/2003 Rialachán (CE) Uimh. 1/2005, Rialachán (CE) Uimh. 396/2005, Rialachán (CE) Uimh. 834/2007, Rialachán (CE) Uimh. 1099/2009, Rialachán (CE) Uimh. 1069/2009, Rialachán (CE) Uimh. 1107/2009, Rialachán (AE) Uimh. 1151/2012, Rialachán (CE) Uimh. [....]/2013 agus Treoir 98/58/CE, Treoir 1999/74/CE, Treoir 2007/43/CE, Treoir 2008/119/CE, Treoir 2008/120/CE, Treoir 2009/128/CE (Rialachán na rialuithe oifigiúla)[32] [Oifig na bhFoilseachán] a úsáid chun na críche sin. (120) Chun coinníollacha aonfhoirmeacha a áirithiú do chur chun feidhme na rialacha atá leagtha síos sa Rialachán seo maidir le deimhniúchán sláinte ainmhithe agus leis an bhfógra i leith gluaiseachtaí, ba cheart cumhachtaí cur chun feidhme a thabhairt don Choimisiún rialacha a leagan síos maidir le samhail na ndeimhnithe sláinte ainmhithe, doiciméad féindearbhúcháin, formáidí agus spriocdhátaí maidir le fógra a thabhairt i leith gluaiseachtaí d’ainmhithe talún agus ainmhithe uisceacha araon, do tháirgí geirmeacha agus nuair is ábhartha, do tháirgí de bhunadh ainmhíoch. (121) Tá riosca do shláinte ainmhithe a chlaonann go suntasach ón riosca ó ainmhithe ar coimeád eile ag baint le nádúr sonrach gluaiseachtaí peataí . Ba cheart rialacha sonracha maidir leis na gluaiseachtaí sin a leagan síos, dá bhrí sin, sa Rialachán seo. Chun a áirithiú nach mbeidh riosca suntasach ó thaobh leata galar in‑tarchurtha ainmhithe de ag baint le peataí ainmhithe, ba cheart na cumhachtaí gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún i ndáil leis na rialacha mionsonraithe do ghluaiseachtaí na n‑ainmhithe sin. Chun coinníollacha aonfhoirmeacha a áirithiú do chur chun feidhme na gceanglas maidir le sláinte ainmhithe atá leagtha síos sa Rialachán seo i dtaca le gluaiseachtaí peataí, ba cheart cumhachtaí cur chun feidhme a thabhairt don Choimisiún rialacha a leagan síos maidir le bearta coisctheacha agus rialaithe galar atá le déanamh le haghaidh na ngluaiseachtaí sin. (122) Féadfar go mbeidh riosca do shláinte ainmhithe agus sláinte phoiblí ag baint le hainmhithe fiáine ar chúiseanna éagsúla, mar shampla, má aistrítear iad go bunaíocht nó ó thimpeallacht amháin go timpeallacht eile. D’fhéadfaí gur gá bearta coisctheacha iomchuí a dhéanamh i dtaca le gluaiseacht na n‑ainmhithe sin le leathadh galar in‑tarchurtha ainmhithe a sheachaint. Lena áirithiú nach mbeidh riosca suntasach ó thaobh leathadh galar in‑tarchurtha ainmhithe de ag baint le hainmhithe fiáine, ba cheart an chumhacht gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún, maidir le ceanglais bhreise i ndáil le gluaiseachtaí ainmhithe talún fiáine. (123) Is féidir go mbeidh riosca cosúil ó thaobh galair in‑tarchurtha ainmhithe a leathadh i measc ainmhithe beo de ag baint le táirgí geirmeacha. Sa bhreis air sin, tá sainiúlachtaí ina dtáirgeadh, a bhaineann le riachtanais arda sláinte d'ainmhithe pórúcháin, rud a éilíonn ceanglais sláinte níos déine nó níos sonraí maidir leis na hainmhithe ar deontóirí iad. Chun gluaiseachtaí sábháilte táirgí geirmeacha agus a n‑ardchaighdeán sláinte a bhfuil súil leis a áirithiú, agus chun roinnt úsáidí sonracha a chur san áireamh, ba cheart an chumhacht gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún, maidir leis na ceanglais mhionsonraithe i dtaca le gluaiseacht táirgí geirmeacha de speicis áirithe ainmhithe, ceanglais speisialta amhail, mar shampla, a ngluaiseacht chun críoch eolaíoch, agus maoluithe ón oibleagáid i dtaca le deimhniúchán sláinte ainmhithe. (124) Is féidir riosca leata galar in‑tarchurtha ainmhithe a bheith ag baint le táirgí de bhunadh ainmhíoch. Le ceanglais maidir le sábháilteacht bia do tháirgí de bhunadh ainmhíoch arna leagan síos i reachtaíocht an Aontais, áirithítear cleachtais mhaithe sláinteachais agus laghdaítear ar na rioscaí do shláinte ainmhithe ó na táirgí sin. Mar sin féin, i gcásanna áirithe ba cheart bearta sláinte ainmhithe, amhail bearta rialaithe galar agus bearta éigeandála, a leagan síos sa Rialachán seo lena áirithiú nach leathfar galair ainmhithe trí bhíthin táirgí de bhunadh ainmhíoch. Chun gluaiseachtaí sábháilte táirgí de bhunadh ainmhíoch a áirithiú sna cásanna áirithe sin, ba cheart an chumhacht gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún, maidir le rialacha mionsonraithe i dtaca le gluaiseachtaí táirgí de bhunadh ainmhíoch i ndáil le bearta rialaithe galar arna ndéanamh, na hoibleagáidí maidir le deimhniúchán sláinte ainmhithe agus na maoluithe ó na rialacha sin, i gcás inar féidir i bhfianaise an riosca a bhaineann leis na gluaiseachtaí sin agus na mbeart maolaithe riosca. (125) Nuair a dhéanann na Ballstáit bearta náisiúnta maidir le gluaiseachtaí ainmhithe agus táirgí geirmeacha nó nuair a chinneann siad bearta náisiúnta a dhéanamh le tionchar galar in‑tarchurtha ainmhithe seachas galair liostaithe a theorannú laistigh dá gcríoch, níor cheart do na bearta náisiúnta sin cur isteach ar rialacha an mhargaidh inmheánaigh, arna leagan síos i reachtaíocht an Aontais. Dá bhrí sin, is iomchuí an creat a leagan síos do na bearta náisiúnta sin agus a áirithiú go bhfanfaidh siad laistigh de na teorainneacha arna gceadú faoi dhlí an Aontais. (126) Is gá bunaíochtaí dobharshaothraithe a chlárú agus a fhormheas le go bhféadfaidh na húdaráis inniúla faireachas leormhaith a dhéanamh agus le galair in‑tarchurtha ainmhithe a chosc, a rialú agus a dhíothú. I dTreoir 2006/88/CE ceanglaítear ar gach bunaíocht a aistríonn ainmhithe uisceacha bheith údaraithe. Ba cheart an córas údaraithe sin a choimeád faoin Rialachán seo in ainneoin go n‑úsáidtear, i roinnt teangacha oifigiúla an AE, téarmaí difriúla don chóras údaraithe seo sa Rialachán seo i gcomórtas le Treoir 2006/88/CE. (127) Féadfar galar in‑tarchurtha ainmhithe a leathadh trí ainmhithe uisceacha atá faoi réir beart rialaithe galar a mharú agus a phróiseáil, mar shampla de thoradh eisilteach ina bhfuil pataiginí a scaoileadh ó bhunaíochtaí phróiseála. Is gá, dá bhrí sin, bunaíochtaí próiseála a chomhlíonann na bearta maolaithe riosca le tabhairt faoin marú agus faoin bpróiseáil sin, a fhormheas. Dá bhrí sin, ba cheart foráil a dhéanamh sa Rialachán seo maidir le bunaíochtaí rialaithe galar do bhia uisceach a fhormheas. (128) Chun a áirithiú go mbeidh faisnéis atá cothrom le dáta ar fáil don phobal faoi na bunaíochtaí atá cláraithe agus formheasta, ba cheart don údarás inniúil clár na mbunaíochtaí sin a bhunú agus a choimeád. Ba cheart an chumhacht gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún, i ndáil le faisnéis atá le háireamh i gclár na mbunaíochtaí dobharshaothraithe agus na ceanglais ar bhunaíochtaí agus iompróirí dobharshaothraithe maidir le taifid a choimeád. (129) Chun coinníollacha aonfhoirmeacha a áirithiú do chur chun feidhme na rialacha atá leagtha síos sa Rialachán seo maidir le clárú agus formheas na mbunaíochtaí dobharshaothraithe agus bunaíochtaí rialaithe galar do bhia uisceach, coimeád taifead agus clár na mbunaíochtaí, ba cheart cumhachtaí cur chun feidhme a thabhairt don Choimisiún rialacha a leagan síos maidir le hoibleagáidí faisnéise, maoluithe agus rialacha cur chun feidhme eile, agus formáid agus sainiúlachtaí oibríochtúla na gclár agus na dtaifead. (130) Toisc nach bhfuil sé indéanta ainmhithe uisceacha a shainaithint go haonarach, i bhformhór na gcásanna, is uirlis fhíor-riachtanach é coimeád na dtaifead i mbunaíochtaí dobharshaothraithe, i mbunaíochtaí rialaithe galar do bhia uisceach agus ag iompróirí le hinrianaitheacht ainmhithe uisceacha a áirithiú. Tá taifid luachmhar freisin le haghaidh faireachais ar staid sláinte na mbunaíochtaí. (131) Amhail i gcás ainmhithe talún, is gá rialacha comhchuibhithe a leagan síos maidir le gluaiseacht ainmhithe uisceacha, lena n‑áirítear rialacha maidir le deimhniúchán sláinte ainmhithe agus fógra a thabhairt i dtaobh gluaiseachta. (132) I dTreoir 2006/88/CE leagtar síos rialacha maidir le gluaiseachtaí ainmhithe uisceacha, a bhfuil feidhm acu go comhionann maidir le gluaiseachtaí laistigh de na Ballstáit agus eatarthu. Is é an príomhfhachtóir lena gcinntear rialacha maidir le gluaiseacht ainmhithe uisceacha an stádas sláinte i dtaca le galair liostaithe na mBallstát, criosanna agus deighleog cinn scríbe. (133) Ba cheart foráil a dhéanamh maidir leis an gcóras céanna sa Rialachán seo. Mar sin féin, le spreagadh a thabhairt do na Ballstáit cur le stádas sláinte a ndaonraí uisceacha, ba cheart roinnt coigeartuithe agus solúbthacht bhreise a thabhairt isteach. (134) Chun rialú ar ghluaiseachtaí ainmhithe uisceacha a áirithiú, ba cheart an chumhacht gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún, maidir le bearta coisctheacha galar is infheidhme i ndáil le cúrsaí iompair, rialacha sonracha maidir le catagóirí áirithe ainmhithe uisceacha chun críoch éagsúil, ceanglais nó maoluithe sonracha i gcás cineálacha áirithe gluaiseachtaí, amhail gluaiseacht chun críoch eolaíoch, agus ceanglais bhreise maidir le gluaiseacht ainmhithe uisceacha fiáine. (135) Chun a áirithiú go bhféadfadh maoluithe sealadacha agus ceanglais shonracha bheith ann maidir le gluaiseachtaí ainmhithe uisceacha, i gcás nach leor nó nach iomchuí na rialacha gluaiseachta atá leagtha síos sa Rialachán seo le leathadh galair liostaithe áirithe a theorannú, ba cheart cumhachtaí cur chun feidhme a thabhairt don Choimisiún rialacha nó maoluithe maidir le gluaiseachtaí speisialta a leagan síos ar feadh tréimhse teoranta ama. (136) Tá táirgeadh dobharshaothraithe an Aontais an‑ilghnéitheach ar fad maidir le speicis agus córais táirgthe agus tá an t‑éagsúlú sin ag méadú go mear. Féadfar leis an méid sin go ndlífear bearta náisiúnta maidir le galair seachas na galair a mheastar mar ghalair liostaithe i gcomhréir leis an Rialachán seo a dhéanamh ar leibhéal na mBallstát. Mar sin féin, ba cheart bonn cirt a bheith leis na bearta náisiúnta sin, agus iad a bheith riachtanach agus comhréireach leis na cuspóirí atá le baint amach. Ina theannta sin, níor cheart dóibh difear a dhéanamh do ghluaiseachtaí idir na Ballstáit murar gá é le tabhairt isteach galar a sheachaint nó le leathadh galar a rialú. Ba cheart bearta náisiúnta a dhéanann difear do thrádáil idir na Ballstáit a fhormheas agus a athbhreithniú ar leibhéal an Aontais. (137) Faoi láthair, ní bhaineann galair liostaithe le speicis ainmhithe seachas na hainmhithe atá sainmhínithe mar ainmhithe talún agus uis